MUNGKINKAH SEPERTI NAJIB, MUHYIDDIN TURUT MEMERLUKAN RAMAI PENASIHAT KHAS?

Apakah kebimbangan ramai terhadap Muhyiddin Yassin apabila beliau melantik Dr. Jemilah Mahmood sebagai Penasihat Khas berkaitan kesihatan awam baru-baru ini?
Memandangkan berkaitan kesihatan awam pun Muhyiddin dilihat memerlukan seorang Penasihat Khas, kebimbangan ramai ialah lebih ramai lagi lantikan lain akan dibuat untuk menasihati beliau dalam bidang-bidang lain yang beliau kurang arif berkenaan dengannya.
Tidak mustahil, dalam bidang-bidang lain seperti ekonomi, media dan komunikasi, antarabangsa, blok dunia tertentu dan sebagainya juga beliau akan memerlukan seorang Penasihat Khasnya.
Dalam keadaan sukar dan negara dibelenggu wabak Covid-19, jika perlantikan itu dilakukan, kebimbiangan ramai ialah ia bukan saja menambah kos tanggungan negara, bahkan mungkin juga hanya suatu pembaziran.
Ketika era PH berkuasa di mana Tun Mahathir menjadi Perdana Menteri, hanya dua Penasihat Khas dilantiknya.
Mereka ialah Mohamad Abdul Khalid sebagai Penasihat Khas Ekonomi dan A Kadir Jasin sebagai Penasihat Khas Media dan Komunikasi.
Tetapi, dalam era Najib Razak sebelum itu, beliau telah melantik 9 Penasihat Khas, termasuk Duta Khas yang kesemuanya bertaraf menteri.
Mereka ialah :-
• Dr  Abdullah Bin Md Zin, Penasihat Agama kepada Perdana Menteri;
• Zainal Abidin bin Osman (arwah) Penasihat Khas kepada Perdana Menteri Mengenai Wilayah Ekonomi Koridor Utara;
• Dr Rais Yatim, Penasihat Hal Ehwal Social dan Kebudayaan kepada Kerajaan Malaysia;
• Ong Ka Ting, Duta Khas Perdana Menteri ke Republik Rakyat China;
• Tiong King Sing, Duta Khas Perdana Menteri ke Asia Timur merangkumi Jepun, Korea Selatan dan Taiwan;
• S. Samy Vellu, Duta Khas ke India dan Asia Selatan Dalam Bidang Infrastruktur;
• Shahrizat Binti Abdul Jalil, Penasihat Pembangunan Keusahawanan dan Ikhtisas Wanita; dan
• Shaziman Bin Abu Mansor, Penasihat Khas Perdana Menteri
• Noh Omar, Penasihat Khas Perdana Menteri.
Apakah dalam hal ini, Muhyiddin mungkin akan turut melantik ramai Penasihat Khasnya, sama seperti yang dilakukan Najib sebelum ini?
Dan melihat kepada ramai kelompok yang perlu dijaga demi kelangsungan kuasa, khususnya daripada UMNO, Pas dan Bersatu yang seolah-olah sedang menagih habuan rampasan perang daripadanya, mampukah Muhyiddin berbuat sesuatu yang wajar dalam menyelamatkan wang negara melalui kerajaan tebuk atap yang dipimpinnya?
Kalau barisan menteri dan timbalan menteri lantikannya saja sudah merangkumi 70 orang jumlahnya, berbanding 55 ketika era Tun Mahathir, di mana mustahilnya untuk Muhyiddin tidak meniru perlakuan Najib yang melantik 9 Penasihat Khas sebelum ini?
(ShahbudinHusin 02/04/2020)

0

0

votes
Article Rating
Kongsikan artikel ini


DUA WAJAH ‘MEWA’ TUAN IBRAHIM…..

Ketika kerajaan PH melantik Tan Kok Wai sebagai Duta Khas ke China pada 2018, Timbalan Presiden Pas, Tuan Ibrahim Tuan Man mengkritik lantikan itu dengan mengatakan ia sebagai mengulangi langkah BN sebelum ini, selain menyifatkannya suatu pembaziran.
Katanya, perlantikan itu menyebabkan rakyat rasa dipermainkan di sebalik gambaran kerajaan ketiadaan wang untuk melaksanakan janji-janji PRU14.
“Jangan ulangi kesilapan BN yang suka memutarbelitkan fakta dan menipu rakyat,” tambah beliau.
Tetapi, itu dulu. Lain hulu, lain parang.
Sekarang, setelah berada dalam kerajaan dan Presiden Pas, Hadi Awang dilantik sebagai Duta Khas ke Timur Tengah bertaraf menteri, bukan main lagi sanjungan dan pujiannya atas keputusan Muhyiddn Yassin itu.
Walhal, berbeza dengan Hadi Awang yang bertaraf menteri, Tan Kok Wai sebaliknya tidak pun diberikan taraf menteri.
Dalam pujian dan sanjungannya terhadap jawatan yang diberikan kepada Hadi Awang, Tuan Ibrahim berkata, perlantikan itu penting untuk mengukuhkan hubungan diplomatik dan meneruskan agenda kesatuan ummah di peringkat antarabangsa.
Tegas beliau lagi, Hadi Awang telah memainkan banyak peranan dalam menyuarakan pandangan politik dalam kalangan negara-negara Islam.
Hmmm…langsung Tuan Ibrahim tak mengaitkan atau tidak melihat lagi perlantikan Hadi Awang itu sebagai meniru BN atau menyifatkannya sebagai pembaziran wang negara.
Apakah Tuan Ibrahim tidak sedar negara lebih perlu berjimat sekarang ini dalam keadaan negara dan dunia dicengkam wabak Covid-19 berbanding pada 2018 dahulu?
Adakah sejak dilantik jadi menteri dalam kerajaan tebuk atap ini, Tuan Ibrahim sudah kebingungan tentang jati diri dan pendiriannya sendiri?
Agaknya, sebab itulah apabila nama Kementerian Alam Sekitar yang diterajuinya dijenamakan semula dengan nama Kementerian Alam Sekitar dan Air, beliau terus saja bangga mengumumkan nama singkatannya ialah MEWA iaitu ambilan daripada Bahasa Inggeris – Ministry of Enviroment and Water.
Sebagai Ahli Parlimen Kubang Kerian, Kelantan, apakah beliau tidak sedar “mewa” itu bermaksud “bingung atau bodoh” dalam dialek Kelantan?
Lagi pula, kalau pun tidak sedar maksud perkataan itu dalam dialek Kelantan, sejak bila Tuan Ibrahim sebagai pemimpin nombor dua Pas sudah beralih kiblat daripada mendaulatkan Bahasa Kebangsaan kepada mengagungkan Bahasa Inggeris?
(ShahbudinHusin 03/04/2020)

0

0

votes
Article Rating
Kongsikan artikel ini


HADI AWANG, DUTA KHAS YANG TIDAK DIRAIKAN LANTIKANNYA

Melantik orang politik sebagai duta khas bertaraf menteri, disamping duta lantikan kerajaan sudah pun sedia ada, sebenarnya hanyalah bermula sejak era kepimpinan Najib Razak.
Sebelum itu, tidak pernah jawatan duta khas bertaraf menteri diwujudkan.
Dalam zaman Tun Mahathir Mohamad, walaupun beberapa orang politik pernah dilantik sebagai duta seperti bekas Menteri Besar Terenggganu, Wan Mokhtar Wan Ahmad; bekas Timbalan Menteri, Abu Bakar Daud; Mohamed Rahmat dan beberapa yang lain, tetapi mereka adalah duta kerajaan dan bukannya duta khas yang diberikan taraf menteri.
Dalam era Najib, bermula dengan Jamaluddin Jarjis yang dijadikan Duta Besar bertaraf menteri ke Amerika Syarikat, kemudian ia diikuti dengan bekas Presiden MIC, Samy Vellu sebagai Duta Khas ke India dan Asia Selatan; bekas Presiden MCA, Ong Ka Ting sebagai Duta Khas ke China dan Ahli Parlimen Bintulu, Tiong King Sing sebagai Duta Khas ke Asia Timur merangkumi Jepun, Korea Selatan serta Taiwan.
Sama seperti Jamaluddin, semua Duta Khas lantikan Najib itu diberikan taraf menteri.
Selain itu, Najib juga pernah melantik Zaharin Hashim, bekas pemimpin PKR yang melompat menyertai UMNO sebagai Duta Besar ke Indonesia.
Kemudian di era PH memerintah negara di mana Tun Mahathir kembali menjadi Perdana Menteri, hanya seorang yang dilantik iaitu Pengerusi DAP, Tan Kok Wai sebagai Duta Khas ke China.
Bagaimanapun, beliau tidak diberikan taraf menteri.
Dalam era Muhyiddin Yassin, baru kira-kira sebulan menjadi Perdana Menteri, beliau telah pun melantik Presiden Pas, Hadi Awang sebagai Duta Khas bertaraf menteri ke Timur Tengah.
Walaupun Timbalan Presiden Pas, Tuan Ibrahim Tuan Man menolak perlantikan Hadi Awang sebagai lantikan politik, manakala Setiausaha Agung Pas, Takiyuddin Hassan pula menafikan jawatan yang diberikan kepada Presiden Pas itu untuk tujuan mengambil hati ahli-ahli Pas lantaran beliau tidak diberikan jawatan dalam kabinet, hakikatnya tanggapan serta kepercayaan ramai adalah sebaliknya.
Hampir semua orang percaya lantikan itu adalah sebagai hadiah atau sebahagian daripada pengagihan harta hasil rampasan perang berikutan kesediaan Pas menjayakan misi menumbangkan PH dan seterusnya menubuhkan kerajaan tanpa melalui pilihanraya, sebaliknya dengan cara menebuk atap dan meletakkan Muhyiddin sebagai Perdana Menteri.
Jika tanpa kerajaan tebuk atap ini ditubuhkan, pastilah tiada sebab untuk Hadi Awang merasa menjadi Duta Khas bertaraf menteri ke Timur Tengah.
Jadi, baiklah Tuan Ibrahim dan Takiyuddin simpan saja ulasan mereka berkaitan kewajaran perlantikan Hadi Awang kononnya atas kelayakan dan sebagainya untuk santapan halwa telinga penyokong-penyokong Pas yang wala’ saja untuk mendengarnya.
Untuk mereka yang terbuka dan waras, lantikan Hadi tetap dianggap lantikan politik dan hadiah atas sokongan Pas terhadap Muhyiddin untuk menjadi Perdana Menteri menerusi tebukan atap. Titik.
Sebab itu, tidak sebagaimana Duta-Duta Khas lain yang pernah dilantik sebelum ini, perlantikan Hadi Awang ini paling dipertikaikan dan seolah-olah tidak diraikan sama sekali.
Di media sosial dan di perbualan awam di merata-rata tempat, jelas boleh dilihat rasa tidak senangnya hati rakyat terhadap perlantikan beliau itu.
Rata-rata melihat Hadi Awang sebagai sosok yang tidak sesuai, tidak wajar dan tidak cocok untuk dilantik ke jawatan tersebut, diikuti pula karektornya yang keras, kasar dan seperti tiada diplomasi.
Tambahan, Pas melalui Tuan Ibrahim turut pernah mempertikaikan perlantikan Tan Kok Wai sebelum ini dengan menganggapnya sebagai pembaziran dan meniru cara BN.
Jadi, dalam kes perlantikan Hadi Awang ini, apa sebenarnya pendirian Pas?
Lebih buruk lagi, sebelum dilantik sebagai duta, Hadi Awang juga didapati telah menulis surat kepada pemimpin-pemimpin gerakan Islam berkenaan pergolakan politik dalam negara, khususnya berkenaan penubuhan kerajaan tebuk atap yang disertai oleh Pas.
Apa yang menyedihkan, sebagai pemimpin Islam, kandungan surat tersebut banyak mengandungi fakta tidak benar, pembohongan serta fitnah yang disengajakan, terutama terhadap Anwar Ibrahim yang juga mempunyai rangkaian hubungan persahabatan yang baik dengan pemimpin serta gerakan Islam di banyak negara Timur Tengah.
Maka, dengan “surat kotor” yang ditulisnya itu, walaupun dimulai dan dan diakhiri dengan pujian kepada Allah, tidakkah ia sebenarnya hanya menyulitkan lagi tugas Hadi Awang sebagai Duta Khas nanti?
(ShahbudinHusin 04/04/2020)

0

0

votes
Article Rating
Kongsikan artikel ini


SURAT BOHONG, FITNAH HADI AWANG KEPADA PEMIMPIN2 GERAKAN ISLAM

Nota:
Sejak semalam, riuh rendah di media sosial tentang sepucuk surat yang ditulis oleh Hadi Awang, Presiden Pas kepada pemimpin-pemimpin Gerakan Islam menghuraikan keadaan politik negara, khususnya berkaitan tertubuhnya kerajaan tebuk atap Perikatan Nasional baru-baru ini.
Surat tulisan dalam Bahasa Arab bertarikh 22 Mac 2020 itu diperkatakan mengandungi banyak fitnah, cerita bohong dan fakta tidak benar nengenai hakikat sebenar politik Malaysia, lebih-lebih lagi gambaran yang diberikan tentang Anwar Ibrahim dan kedudukannya sebagai bakal PM8 sebelum yang dipersetujui oleh PH sebelum ini.
Begitu pun, oleh kerana gambaran yang diberi tidak sepenuhnya mengenai kandungan surat itu, ramai yang tidak mengetahui dengan mendalam mengenainya.
Untuk itu, bersama ini disertakan terjemahan surat tersebut untuk kita dapat sama-sama mengetahui kebenaran sambil menilai hati perut dan watak sebenar Hadi Awang sebagai pemimpin sebuah parti yang mengaku memperjuangkan Islam yang baru-baru ini dilantik oleh Muhyiddin Yassin sebagai Duta Khas bertaraf menteri ke Timur Tengah.
(ShahbudinHusin 04/04/2020)
Terjemahan: Friends of HARAPAN Jordan
GERAKAN ISLAH SECARA AMAN, BUKAN RAMPASAN KUASA DAN REVOLUSI
Segala puji bagi Allah yang segala kekuasaan berada di tangan-Nya, dan Dia Maha Berkuasa atas segala sesuatu. Katakanlah: “Wahai Tuhan Yang mempunyai kerajaan, Engkau berikan kerajaan kepada orang yang Engkau kehendaki dan Engkau cabut kerajaan dari orang yang Engkau kehendaki. Engkau muliakan orang yang Engkau kehendaki dan Engkau hinakan orang yang Engkau kehendaki. Di tangan Engkaulah segala kebajikan. Sesungguhnya Engkau Maha Kuasa atas segala sesuatu. Selawat dan salam keatas junjungan besar, pemimpin dan contoh ikutan terbaik kita, Nabi Muhammad s.a.w, yang membawa rahmat dan sinaran cahaya, serta keatas ahli keluarga, para sahabat Baginda, dan sesiapa yang mendapat petunjuknya sehingga hari kiamat.
Malaysia telah terkesan dengan perancangan yang ditinggalkan oleh penjajah British dari sudut isu-isu pemikiran, kebudayaan, politik, ekonomi dan sosial, yang telah diamalkan oleh pihak kerajaan dan para pemimpinnya secara terus-menerus, disamping berhadapan dengan masyarakat pelbagai kaum dan agama. Meskipun masyarakat beragama Islam adalah golongan majoriti, tetapi keadaan semasa mereka semakin merosot, dalam urusan pembentukan kemasyarakatan dan perancangan kependudukan, disebabkan oleh kesempitan keadaan semasa masyarakat beragama Islam dalam berhadapan dengan masyarakat bukan bumiputra yang bukan beragama Islam.
Pihak penjajah telah menetapkan syarat-syarat kemerdekaan, antaranya mesti menerima kewarganegaraan bagi bangsa bukan bumiputra yang masuk ke negara ini sebagai pekerja dan buruh di bandar-bandar, sedangkan majoriti umat Islam tinggal di luar bandar dengan kekurangan kelengkapan infrastruktur. Kemudian dilaksanakan solusi-solusi yang diimport dari luar lalu dipaksakan keatas umat dalam bentuk ideologi-ideologi sekularisme yang mengakibatkan tidak dapat terbangunnya sebuah kerajaan yang kuat untuk menjaga kedaulatan umat Islam di negara mereka sendiri. Kemudian, (kerajaan itu perlu) berhadapan dengan cabaran-cabaran dalam pentadbiran kerajaan dalam keadaan penguasaan bangsa lain dalam bidang pendidikan dan ekonomi, dan kerajaan juga dilanda dengan isu-isu kerosakan, penyelewengan, rasuah dan lain-lain.
Sesungguhnya rasuah, kerosakan, dan penyelewengan harta negara yang digembar-gemburkan oleh pihak media telah berlaku beberapa dekad di negara ini, bukan hanya pada sesi kepimpinan Najib Razak. Ia adalah kesan daripada penyakit-penyakit yang menimpa kerajaan sebelumnya sejak sekian lama yang membawa kepada kelemahannya. Ia bertambah kritikal sehingga membawa kepada pergelutan politik dalam kalangan pemimpin-pemimpin perompak dalam kalangan anak bangsa yang membawa kepada berpecahnya kaum Muslimin disebabkan perbalahan dalam kerajaan sendiri.
Kemudian kehancuran politik mereka sehingga negara jatuh kepada satu situasi yang amat bahaya dalam Pilihanraya Umum baru-baru ini dengan keputusannya memihak kepada majoriti Non-Muslim dalam pakatan kerajaan (Pakatan Harapan) yang telah mempergunakan Tun Mahathir, Perdana Menteri yang lalu dan juga merupakan seorang ahli politik yang berpengalaman, untuk menjatuhkan Najib Razak. Beliau telah dipergunakan kerana usia beliau yang telah lanjut dan parti beliau yang lemah. Mereka menjadikan beliau sebagai anak tangga untuk menaiki tampuk pemerintahan secara helah tanpa mengambil kira komposisi majoriti kaum Muslimin dalam negara yang telah meningkat melebihi 69% berbanding kaum minoriti yang terdiri daripada pelbagai kaum dan agama, yang mana ia menggalakkan lagi pertelingkahan dalaman. Selain itu, terdapat juga peluang campurtangan pihak asing yang memusuhi Islam dan kaum Muslimin seperti yang terjadi pada negara-negara Islam lain seperti negara-negara Arab.
Setelah meneliti pengalaman-pengalaman yang lalu berada dalam pakatan dari sudut yang positif dan negatif, PAS telah mengambil pendirian untuk menjadi blok ketiga (Third-Force) tanpa menerima atau bersetuju dengan pelawaan Tun Mahathir untuk menyertai Pakatannya iaitu Pakatan Harapan untuk menjatuhkan kerajaan Najib Razak dan menukar kerajaan baru di bawah pimpinannya setelah kerajaan sebelumnya dijatuhkan. Begitu juga, tanpa menerima atau bersetuju dengan pelawaan Najib Razak dalam Pakatannya iaitu Barisan Nasional di bawah pimpinannya untuk mempertahankan kerajaan sedia ada yang telah memimpin negara berdekad lamanya daripada tentangan berbahaya yang dihadapinya.
Sebab-sebab pendirian kami:
1. Pakatan Harapan: Parti Tun Mahathir, Parti Pribumi Bersatu Malaysia (BERSATU) yang merupakan parti serpihan UMNO (tulang belakang bagi parti kerajaan) adalah parti yang baru ditubuhkan, secara praktikalnya merupakan sebuah parti yang lemah. Turut bersama adalah parti Anwar Ibrahim (Parti Keadilan Rakyat, PKR) yang merupakan sebuah parti sekular pragmatik yang dianggotai oleh ahli pelbagai kaum dan juga mempunyai pegangan ideologi yang berbeza seperti golongan Melayu Muslim sekular dan juga kelompok bukan Muslim daripada bangsa Cina dan India yang kebanyakan mereka beragama Kristian. Juga bersama adalah Parti Tindakan Demokratik (DAP) yang mempunyai keanggotaan majoriti Cina yang kebanyakannya beragama Kristian, saki-baki daripada parti komunis yang telah diharamkan dan juga pemikir-pemikir liberal. Bersama mereka juga adalah Parti Amanah Negara (AMANAH) yang berorientasikan Islam liberal-sekular, yang dibentuk oleh Anwar Ibrahim dan juga pimpinan DAP bagi menyaingi populariti PAS khususnya dalam kalangan orang-orang Islam serta bagi memecahkan kesatuan mereka, dengan menghimpunkan golongan pembangkang termasuk membawa masuk kelompok yang tergesa-gesa dan juga opportunis yang telah keluar daripada PAS. Di belakang blok ini adalah sokongan-sokongan daripada luar yang mendapat manfaat dengan keberadaan Anwar dalam blok ini.
Kemudian setelah Pakatan Harapan berjaya mengubah kerajaan dengan kemenangan mereka dalam pilihanraya, berlaku usaha dalaman untuk mencalonkan Anwar Ibrahim sebagai Perdana Menteri oleh DAP, PKR dan AMANAH bagi mengetepikan Tun Mahathir, dengan sokongan Amerika Syarikat, Eropah, Singapura, Zionis dan juga Freemason. Pencalonan Mahathir hanyalah semata-mata untuk melawan Najib dengan menggunakan populariti beliau namun dalam masa yang sama juga, mereka menolak pegangan Tun Mahathir yang mereka kira sebagai terlalu tegas lebih-lebih lagi dalam usaha beliau untuk menolak pendekatan berbaik-baik dengan Barat serta pandangan beliau dalam isu Palestin, Kashmir, Myanmar dan Uighur. Pakatan Harapan akhirnya berjaya memenangi pilihanraya yang terakhir sebelum ini. PAS telahpun keluar daripada pakatan yang telah disertai daripada tahun 1999 sehingga 2012 disebabkan sikap mereka yang melanggar perjanjian yang berhubungkait dengan prinsip dan juga objektif PAS dalam berkhidmat untuk Islam dan kaum Muslimin.
2. Parti-parti kerajaan (Barisan Nasional) yang terdiri daripada UMNO, MCA dan MIC pula berusaha untuk mempertahankan kerajaan pimpinan Najib Razak yang telah banyak membawa dan mewarisi kerosakan sejak era pemerintahan sebelum-sebelum ini seperti rasuah, kelemahan urus tadbir dan pelbagai lagi. PAS pernah berada bersama dalam blok parti-parti ini pada tahun 1973 sehingga 1979. Daripada pengalaman ini, PAS mengetahui akan keburukan-keburukan yang ada dalam Barisan Nasional.
Berdasarkan pengalaman-pengalaman PAS dalam pakatan dengan pelbagai parti, sama ada parti kerajaan mahupun parti pembangkang, PAS telah mengambil keputusan untuk menubuhkan blok ketiga di antara Pakatan Harapan dan Barisan Nasional, yang turut disertai oleh parti-parti kecil dan disokong oleh NGO-NGO Islam dan nasional (menggunakan nama Gagasan Sejahtera) yang mempraktikkan politik dengan prinsip kerjasama ke arah kebaikan dan ketakwaan, bukan atas dasar keburukan dan juga permusuhan.
PAS telah pun menyertai Pilihan Raya Umum ke 14 pada tahun 2018 dan berjaya menawan 2 negeri (Kelantan dan Terengganu) dengan majoriti dua pertiga. Manakala majoriti kerusi di negeri-negeri lain pula dimenangi oleh beberapa parti lawan. Di peringkat parlimen pula PAS berjaya memenangi 18 kerusi parlimen yang menjadikan PAS sebagai sebahagian daripada anggota daripada blok pembangkang dalam parlimen dan dalam masa yang sama juga sebagai parti kerajaan dalam dua buah negeri. Maka tumbanglah kerajaan pusat dan hilanglah segala kekuasannya yang dipimpin oleh Najib Razak dan sekutunya dalam Barisan Nasional. Pakatan Harapan telah menang dan diberikan mandat untuk membentuk kerajaan dan Majlis Kabinet pimpinan Tun Mahathir. Jadi sekarang marilah kita menyentuh pula kepada perkembangan yang telah berlaku selepas peristiwa ini.
Pergelutan dalam Kerajaan Pusat
Pakatan Harapan, parti yang mencalonkan Tun Mahathir sebagai Perdana Menteri melalui sokongan majoriti Non-Muslim di peringkat Kerajaan Persekutuan, dan melantik beliau sebagai Perdana Menteri berdasarkan perjanjian sementara yang hanya berlaku secara lisan semata-mata melalui kenyataan media, telah menentukan bahawa Anwar Ibrahim akan diangkat sebagai Perdana Menteri selepas 2 tahun pemerintahan, tanpa persetujuan oleh Tun Mahathir, dimana beliau sendiri menganggap perjanjian tersebut tidak mengikat mana-mana pihak sama ada secara undang-undang mahupun Syarak.
Barisan Nasional (termasuk parti UMNO di dalamnya) berjaya menguasai dua negeri, dan merupakan barisan pembangkang yang memperolehi kerusi yang paling banyak dalam Dewan Rakyat. Beberapa parti dari Sabah dan Sarawak yang majoritinya adalah Muslim telah mengisytiharkan keluar daripada Barisan Nasional dan membuat keputusan untuk tidak juga menyertai Kerajaan Pusat. Kemudian sebilangan parti daripada Sabah yang mempunyai beberapa kerusi Parlimen menyertai Kerajaan Pusat pimpinan Tun Mahathir. Begitu juga beberapa ahli Parlimen daripada UMNO bertindak untuk keluar daripada parti bagi memperkuat kedudukan Tun Mahathir dalam barisan kepimpinan Kerajaan Persekutuan. Setelah itu, beberapa ahli parlimen daripada PKR diketuai oleh Azmin Ali berpecah bagi memberi sokongan penuh kepada Tun Mahathir.
Akan tetapi, jumlah ahli-ahli Parlimen Muslim baik daripada pihak Kerajaan mahupun Pembangkang tidak mencapai majoriti di Parlimen (Dewan Rakyat) secara keseluruhannya. Para intelektual, birokrat, anggota tentera dan polis yang beragama Islam berasa bimbang selepas kemasukan Ahli-ahli Parlimen Non-Muslim dan Muslim Liberal ke dalam Kerajaan yang baharu yang mencuba untuk melemahkan kedudukan Islam, orang Islam dan kaum Bumiputera, dengan cubaan meminda Perlembagaan, mengubah sistem Pembelajaran dan Pengajaran, Media Massa dan sebagainya dalam politik dan ekonomi yang mana telah mengejutkan orang Islam dan mereka melihat bahayanya situasi mereka.
Maka, PAS telah mengambil langkah politik bekerjasama (Taawun) secara jalan damai. PAS telah memilih hubungan dengan Tun Mahathir memandangkan sikap nasionalisya dan semangatnya mempertahankan Islam. Dan PAS menolak kerjasama dengan kumpulan Anwar Ibrahim kerana tidak yakin dengan karakter peribadi dan akhlaknya serta pendirian politik pragmatiknya yang berbahaya. Dan bersama Anwar Ibrahim adalah AMANAH yang bersifat Islam liberal, dengan bersandarkan pada sokongan dan pendirian kedutaan-kedutaan Barat yang menyokongnya dari segi strategi, media dan kewangan. Kami turut menolak campur tangan asing baik secara total, meskipun pertemuan-pertemuan kami dengan delegasi-delegasi ini yang datang menemui kami untuk cuba membina hubungan dengan bermanis muka, khasnya delegasi Amerika yang mengajak PAS untuk menyertai Pakatan Harapan dan membantu Anwar Ibrahim menumbangkan Tun Mahathir.
Kami telah menemui Tun Mahathir sebaik selepas Pilihanraya Umum untuk memahami situasi yang bahaya pasca-pilihanraya, maka Perdana Menteri Tun Mahathir selepas berbincang dengan kami telah mengusahakan pembaikan kedudukan orang Islam dari dalam Kerajaan dengan bantuan kami, para pembangkang, Ahli-ahli Parlimen Islam dan Non-Muslim yang bersikap sederhana dan yang bekerjasama dengan kami untuk menghadapi perancangan mereka tersebut, yang antaranya adalah untuk meminda Perlembagaan dan sebagainya, yang kemudiannya membawa kepada pertembungan yang sengit, kerana golongan pelampau daripada parti-parti Kerajaan yang menentang dan bersama mereka adalah sokongan Barat melalui Anwar Ibrahim yang cuba menjatuhkan Tun Mahathir daripada tampuk kepimpinan Kerajaan.
Maka, pada tahun lalu, PAS telah menganjurkan Himpunan Penyatuan Ummah secara aman bagi membantah sebarang seruan kepada kesamarataan antara agama, tetapi PAS tidak menolak toleransi antara agama dan kebebasannya. Berdasarkan populariti PAS dalam kalangan rakyat, hampir 2 juta umat Islam telah menyertai himpunan tersebut.
Kemudian PAS mula bekerjasama dengan UMNO bagi membentuk satu perpaduan atas kemaslahatan agama dan negara. Lalu kerjasama perpaduan ini menghasilkan sebuah persepakatan yang dinamakan sebagai Muafakat Nasional dalam blok pembangkang. Seterusnya, dari pihak kerajaan, Parti Bersatu telah bertanggungjawab untuk mengumpulkan pertubuhan-pertubuhan Melayu dengan kerjasama persatuan-persatuan pelajar, para profesor, ahli-ahli akademik dan tokoh-tokoh pemikir, bagi menganjurkan Kongres Maruah Melayu sebagai platform untuk mengkaji kedudukan semasa masyarakat Melayu muslim. Pihak penganjur Kongres telah memberikan jemputan khas kepada Muafakat Nasional untuk menghadiri kongres tersebut. Tun Mahathir selaku Perdana Menteri pada ketika itu telah dijemput untuk menyampaikan ucapan perasmian bagi Kongres itu. Kemudian, Kongres telah mengeluarkan resolusi dimana antara lain menyebutkan kepentingan perpaduan sesama masyarakat Melayu Muslim untuk mendepani cabaran-cabaran semasa disamping meraikan hak-hak kenegaraan pelbagai kaum dalam sesebuah negara.
Setelah itu, PAS telah mengambil pendekatan secara aman dan mengelak sebarang bentuk demonstrasi. PAS telah pergi menghadap ke bawah Duli Yang Maha Mulia Yang Dipertuan Agong (YDP Agong) yang mengetuai Majlis Raja-raja dimanan anggotanya terdiri dari sultan-sultan bagi setiap negeri berdasarkan kedudukan masing-masing dari sudut perlembagaan, bagi menjelaskan situasi-situasi yang berbahaya serta keperluan negara untuk menukar kerajaan melalui saluran demokrasi menerusi parlimen. PAS juga telah berjaya mengumpulkan ahli-ahli parlimen yang beragama Islam dari Sabah dan Sarawak serta kaum Bumiputra Non-Muslim bagi mengumpulkan tandatangan (Surat Akuan Berkanun) dalam kalangan ahli-ahli parlimen dengan memperolehi majoriti seramai 133 orang daripada jumlah keseluruhan 222 orang ahli parlimen.
Apabila kami telah menerima majoriti, kami telah meletakkan kepercayaan kepada Tun Mahathir untuk mengetuai kerajaan baru selepas melaksanakan cadangan untuk melepaskan jawatannya daripada kerajaan dan keluar dari Majlis Kabinet kerajaan untuk membentuk kerajaan baru. Maka, YDP Agong telah meminta ikrar secara lisan secara langsung di hadapan beliau seorang demi seorang dari setiap ahli parlimen. Kemudian berlaku Gerakan balas daripada Pakatan Harapan dengan menyokong Tun Mahathir hanya untuk menunjuk-nunjuk sebagai satu bentuk tipu daya daripada kumpulan Anwar Ibrahim, AMANAH, dan DAP. Mereka telah pergi bertemu Mahathir pada waktu pagi sambil menangis seperti menangisnya adik beradik Yusuf AS setelah mereka menghumban Yusuf AS ke dalam telaga, untuk menyerahkan kepada Mahathir cadangan pembentukan Kerajaan Perpaduan. Sesungguhnya strategi licik ini adalah untuk memecahkan penyatuan kaum Muslimin dengan perkataan yang benar namun yang dikehendaki daripadanya adalah kebatilan!
Kemudian, PAS telah diajak untuk menyertai kerajaan di bawah kepimpinan Mahathir dan kami telah dicalonkan untuk diletakkan di kerusi Timbalan Perdana Menteri dan diletakkan juga untuk menjadi Menteri di beberapa kementerian. Perkara ini semua berlalu secara rahsia. Gerakan yang digerakkan atas rasuah, rebut-merebut dan ancaman demi ancaman berlaku ke atas semua ahli parlimen bagi mendapatkan sokongan. Rupanya, Tun Mahathir telah terperdaya dengan tipu daya yang sangat licik itu. Kemudian, beliau telah pergi bertemu YDP Agong sambil membawa tandatangan kesemua ahli parlimen secara keseluruhannya. Akan tetapi, sebahagian ahli parlimen telah menarik balik sokongan kepada Tun Mahathir kepada sokongan kepada Anwar Ibrahim.
Maka telah bangkit sejumlah ahli Parlimen beragama Islam menentang tipu daya licik ini secara rahsia dengan mencalonkan Tan Sri Muhyiddin Yassin yang merupakan orang nombor dua kepada Tun Mahathir dalam partinya untuk menjadi Perdana Menteri dengan memberikan sekali lagi kepada YDP Agong senarai nama ahli parlimen yang menyokong pencalonan ini beserta tandatangan mereka. Selepas YDP Agong bertemu dengan semua Pemimpin setiap parti untuk mendapatkan sokongan terbanyak, telah jelas kepada YDP Agong setelah melakukan dan melaksanakan setiap proses melalui demokrasi dan mengikut perlembagaan. Maka telah gagal gerakan balas tersebut meskipun dengan campurtangan daripada duta-duta Barat dan para penasihat Freemason dan Zionis.
Maka terbentuklah kabinet kerajaan yang baru, diketuai oleh Tan Sri Muhyiddin Yassin dengan nama Perikatan Nasional, yang majoritinya Muslim. Pakatan ini terdiri daripada beberapa parti komponen iaitu UMNO, PAS, BERSATU, GPS, sebahagian pemimpin PKR, MCA, MIC serta parti komponen daripada Sabah dan Sarawak.
Kemudian, Majlis Kabinet dibentuk tanpa melibatkan individu yang masih didalam perbicaraan mahkamah. Perkara ini dilakukan demi meraih kepercayaan rakyat. Ini lah yang dimaksudkan Islah yang aman tanpa sebarang demonstrasi, dengan sokongan rakyat, para pegawai kerajaan, tentera, polis, dan Majlis Raja-raja.
Segala pujian bagi Allah Tuhan sekalian Alam.
Yang menyayangi kalian,
Abdul Hadi Awang
Presiden, Parti Islam Se-Malaysia
27 Rejab 1441/22 Mac 2020

4

2

votes
Article Rating
Kongsikan artikel ini


APAKAH DUTA KHAS BERTARAF MENTERI MASIH MAHU BERDIAM DIRI LAGI?

1. Parti Amanah Negara (AMANAH) ingin merujuk kepada sepucuk surat berbahasa Arab yang tular di media sosial beberapa hari ini. Surat bertarikh 22 Mac 2020 yang menggunakan kepala surat (letterhead) Parti Islam SeMalaysia (PAS) dan ditandatangani oleh Presiden Pas, Dato’ Seri Abdul Hadi bin Awang. Difahamkan, surat ini ditujukan kepada para pemimpin gerakan Islam di seluruh dunia khususnya di negara-negara Arab.
2. AMANAH menyatakan kekesalan dan terkilan dengan kandungan surat tersebut yang penuh dengan dakwaan dan tohmahan tidak berasas, palsu, mengelirukan dan berunsur fitnah.
3. Jelas di dalam surat tersebut Abdul Hadi cuba memberikan gambaran yang salah tentang kedudukan dan suasana politik di Malaysia. Difahamkan bahawa penjelasan Abdul Hadi yang mengelirukan ini dibuat selepas terdapat dalam kalangan para pemimpin gerakan Islam seluruh dunia yang mempersoalkan kewajaran tindakan dan sikap politik PAS akhir-akhir ini.
4. Abdul Hadi juga secara tidak bertanggungjawab dengan sengaja melabel parti komponen Pakatan Harapan dengan istilah yang buruk supaya dilihat menyeleweng dan memusuhi Islam.
5. Abdul Hadi turut mendakwa kononnya Pakatan Harapan telah dikuasai golongan bukan Islam, berada di bawah pengaruh Komunis dan Kristian serta disokong oleh Amerika Syarikat, Eropah, Singapura, Zionis dan gerakan Freemason.
6. Selain itu, Abdul Hadi telah menyifatkan Anwar Ibrahim sebagai seorang ‘sekular pragmatik yang berbahaya’ dan buruk karakter peribadi dan akhlaknya. Anwar juga difitnah sebagai pemimpin kepada golongan yang memusuhi Islam dan beliau disokong oleh DAP yang digambarkan sebagai parti Kristian.
7. Terhadap AMANAH pula, Abdul Hadi telah menuduh parti ini sebagai sebuah parti Islam Liberal dan Sekular yang ditubuhkan oleh Anwar Ibrahim dan juga pimpinan DAP. Beliau turut menggelar mereka yang bersama AMANAH sebagai kelompok yang tergesa-gesa dan juga oportunis yang telah keluar daripada PAS
8. Kesemua tuduhan ini dibuat bagi menegakkan hujah Abdul Hadi dan meyakinkan penerima surat kononnya Pakatan Harapan merupakan musuh dan ancaman kepada Islam.
9. Berdasarkan hujah dangkal itu, Abdul Hadi cuba menjustifikasi tindakan PAS memimpin usaha pembentukan kerajaan pintu belakang yang tidak bermaruah itu.
10. Tuduhan Abdul Hadi kononnya wujud konspirasi dalaman untuk menjatuhkan Tun Dr Mahathir Mohamad yang pro-Islam bagi memastikan golongan anti-Islam berkuasa sehingga PAS dan sekutunya terpaksa ambil alih kerajaan, adalah rekaan dan khayalan semata-mata.
11. Hakikatnya, kerajaan Pakatan Harapan berdiri teguh bersama kepimpinan Tun Dr Mahathir Mohamad dan tegas mempertahankan kedudukan agama Islam sebagai agama persekutuan. Kerajaan Pakatan Harapan turut meletakkan kepentingan Islam dan umat Islam sebagai agenda penting kerajaan. Banyak pembaharuan bagi pengukuhan pentadbiran Islam telah dilaksanakan dalam tempoh singkat 22 bulan.
12. PAS yang tidak mampu membawa mesej politik Islam dalam suasana negara Malaysia yang berbilang kaum telah memilih jalan perkauman dan menyerang pendekatan politik berbilang kaum sebagai musuh kepada Islam dan Melayu. Ini merupakan satu perubahan haluan politik yang dibawa oleh Abdul Hadi ke dalam perjuangan PAS itu sendiri.
13. Disebabkan perubahan haluan dan prinsip politik, PAS turut sanggup mempertahankan dan bekerjasama dengan UMNO yang telah ditolak oleh majoriti rakyat Malaysia yang berpunca daripada skandal penyelewengan wang rakyat dan rasuah yang berleluasa. Kerjasama ini telah lama diusahakan, iaitu sejak sebelum PRU ke-14 lagi. Ianya bukan perkara baharu seperti didakwa di dalam surat ini.
14. Haji Abdul Hadi juga telah mengambil sikap melulu dan tidak bertanggungjawab dengan membuat tuduhan bahawa ada negara-negara
luar tertentu campur tangan dalam politik Malaysia. Ini adalah tuduhan yang berat yang boleh menjejaskan hubungan diplomatik antara Malaysia dengan negara yang dibabitkan.
15. Kebimbangan AMANAH adalah tuduhan rambang dan tidak berasas Abdul Hadi terhadap negara-negara tersebut berisiko meningkatkan salah faham sekaligus menjejaskan hubungan diplomatik antara negara.
16. AMANAH menyeru rakyat Malaysia untuk menolak corak politik fitnah, permusuhan dan adu domba yang tidak berakhlak ini. Sikap dan kelakuan Abdul Hadi boleh dinamakan ‘gutter politics” atau politik longkang tidak lagi layak dilayani apatah lagi diikuti.
17. AMANAH menyeru kepada ahli dan pimpinan PAS untuk meninggalkan PAS beramai-ramai. PAS telah jauh terpesong dari dasar perjuangan Islamnya dan sekarang ini merupakan parti Machievelli yang menganggap matlamat menghalalkan cara. Ini termasuk menipu, memfitnah, adu-domba, perkauman dan merompak harta rakyat.
KHALID BIN ABD.SAMAD
Pengarah Komunikasi
Tarikh 5 April 2020.

0

0

votes
Article Rating
Kongsikan artikel ini


HADI AWANG SENDIRI WAJIB TAMPIL JELASKAN KANDUNGAN SURATNYA

Meskipun sudah beberapa hari isu surat Hadi Awang yang dihantarnya kepada pemimpin-pemimpin gerakan Islam yang kandungannya memburuk-burukkan PH serta mengandungi fakta tidak benar, malah terdapat juga fitnah terhadap Anwar Ibrahim telah menjadi perbualan ramai, tapi sehingga ini belum ada penjelasan khusus dibuat mengenainya.
Baik oleh Pas, pemimpin kanan parti itu atau Hadi Awang sendiri, semua mereka nampaknya lebih selesa memilih jalan membisu seribu bahasa.
Tuan Ibrahim Tuan Man yang selalunya pantas mengeluarkan kenyataan bila saja ada isu timbul, turut hilang jejak tak dapat dikesan kali ini.
Tidak mahukah Pas, para pemimpin dan pengampu wala’ dalam parti itu tampil mempertahankan Hadi Awang?
Bagaimanapun, dalam hal ini, yang sebenarnya lebih afdal sekali tampil memberi penjelasan ialah Hadi Awang sendiri.
Ini kerana beliau yang menulis surat itu, maka menjadi tanggungjawabnya untuk tampil memberi penjelasan mempertahankan kandungan isi yang ditulisnya.
Beliau bukan saja wajar tampil menjelaskan berkenaan surat tersebut atas kapasitinya sebagai Presiden Pas, tetapi juga sebagai Duta Khas ke Timur Tengah bertaraf menteri yang dilantik Muhyiddin Yassin, baru-baru ini.
Sebagai Duta Khas, apalagi bertaraf menteri dengan gaji dan elaun puluhan ribu sebulan, adalah tidak patut jika Hadi Awang terus berdiam diri atau bersembunyi dalam isu penting seperti ini.
Kalau takut nak bersuara, nanti ada pula yang berkata, “jadi duta khas macam mana kalau takut untuk berkata-kata.”
Yang lebih nakal mungkin akan berkata, “takkan sudah ada banyak gaji pun malas lagi nak bersuara!”
Faktanya, sebagai pemimpin, ditambah lagi dengan jawatan baru sebagai Duta Khas bertaraf menteri, berdiam diri bukanlah sikap yang diingini atau terpuji.
Secara moralnya, beliau mesti tampil mempertahankan isi surat yang ditulisnya itu, termasuk berkenaan beberapa fakta tidak benar, bohong dan fitnah yang dilemparkannya terhadap PH dan Anwar.
Berdasarkan surat itu, ia jelas menunjukkan tujuan Hadi Awang tidak lain ialah untuk menyuapkan semua fakta yang ditulisnya itu ke dalam pemikiran pemimpin-pemimpin gerakan Islam yang diutusnya surat itu, selain untuk menunjukkan Pas dan dirinya tetap berada di jalan yang benar dan tidak bersalah dalam pergolakan politik negara ini sehingga tertubuhnya kerajaan tebuk atap, baru-baru ini.
Begitu pun, dengan tersebarnya surat itu, ia seolah-olah menunjukkan ada pemimpin gerakan Islam yang menerima surat tersebut telah meragui isi kandungannya, lalu mendedahkannya kepada pihak tertentu dengan harapan segala kekeliruan di dalamnya akan mendapat respon di Malaysia.
Dalam hal ini, lagi lama Hadi Awang berdiam diri, lebih dalam tercalar kewibawaannya di mata umum.
Berdiam diri dan tidak berani tampil mempertahankan surat yang ditulisnya itu dengan sendirinya bermakna beliau telah melakukan kesalahan yang sengaja serta mengetahui fakta-fakta yang ditulisnya adalah cerita bohong, fitnah dan tidak benar belaka.
Maka, bukanlah pilihan bagi Hadi Awang untuk terus lebih lama berdiam diri, kecuali jika beliau berjiwa lebih besar dengan sedia memohon maaf atas kesalahan fitnah dan mereka-reka cerita bohongnya itu dengan segera.
Memohon maaf, kalau pun masih tak berani muncul bersemuka, menulis melalui Twitter pun boleh juga.
(ShahbudinHusin 05/04/2020)

0

0

votes
Article Rating
Kongsikan artikel ini


KILANG ARAK DIBENAR BEROPERASI KETIKA PKP, DI MANA SUARA PAS?

Sehingga ini belum kedengaran lagi suara bantahan daripada Pas berhubung kebenaran yang diberikan kerajaan tebuk atap terhadap sebuah kilang arak untuk terus beroperasi ketika PKP dikuatkuasakan.
Jika kita masih ingat, sebelum ini jika ada kejadian pemandu mabuk terlibat dalam kemalangam jalanraya sekali pun misalnya, Pas selalunya paling awal bersuara agar kilang arak ditutup dengam segera.
Tetapi, kenapa sekarang mereka berdiam diri?
Bukankah Pas sudah jadi sebahagian daripada kerajaan tebuk atap ini?
Sementara masjid ditutup, surau ditutup, gedung membeli belah ditutup serta banyak kilang lain turut ditutup ketika PKP ini, mengapakah kilang arak dibenarkan terus beroperasi?
Di mana suara Pas dalam kerajaan tebuk atap ini dalam soal yang berkaitan Islam?
Mengapa Pas tidak membantah?
Dulu semasa PH memerintah, selalu Pas mengatakan Islam sedang terancam di negara ini, tetapi kenapa setelah Pas ada dalam kerajaan, penghinaan kepada Islam lebih teruk jadinya?
Sebagai parti Islam, kenapa diam saja dan tidak bersuara?
Adakah kerana terlalu seronok jadi menteri dan duta khas, maka suara memperjuangkan Islam sudah tersangkut dalam halkum sendiri?
(ShahbudinHusin 06/04/2020)

0

0

votes
Article Rating
Kongsikan artikel ini


KSU JADI KAMBING HITAM?

Menurut laporan berita petang tadi, Ketua Setiausaha Kementerian Perdagangan Dalam Negeri dan Hal Ehwal Pengguna, Hasnol Zam Zam Ahmad telah dilantik menjadi Pengerusi Suruhanjaya Syarikat Malaysia atau SSM.
Perlantikan beliau selama dua tahun berkuatkuasa 1 April 2020.
Disebutkan juga bahawa watikah pelantikan itu telah diserahkan kepada beliau oleh Menteri Perdagangan Dalam Negeri dan Hal Ehwal Pengguna, Datuk Alexander Nanta Linggi pada 1 April yang lalu.
Bagaimanapun, berita pertukaran Hasnol Zam Zam hanya disiarkan pada hari ini, 6 April 2020.
Untuk makluman, Hasnol Zam Zam adalah orang yang menandatangani surat membenarkan dua syarikat arak, Heineken dan Carlsberg meneruskan operasi semasa PKP dikuatkuasakan sebagaimana suratnya itu telah tersebar luas di media sosial sejak dua hari lalu.
Dalam surat tersebut, beliau didapati menandatanganinya sebagai Ketua Setiausaha Kementerian Perdagangan Dalam Negeri dan Hal Ehwal Pengguna dengan masing-masing bertarikh 31 Mac 2020 dan 4 April 2020.
Begitu pun, berikutan bantahan ramai netizen di media sosial, mesyuarat khas kabinet yang dipengerusikan Muhyiddin Yassin hari ini, 6 April 2020, telah membatalkan surat kebenaran beroperasi kepada dua kilang arak tersebut.
Alasan yang diberi ialah kebenaran itu tidak selari dengan dasar kerajaan sewaktu PKP dikuatkuasakan serta juga dikatakan Menteri Perdagangan Dalam Negeri dan Hal Ehwal, Alexander Nanti Linggi tidak tahu menahu mengenai kebenaran yang diberikan itu.
Adakah dengan pertukaran ini, bermakna Hasnol Zam Zam telah dijadikan kambing hitam?
Jika benar pertukarannya ke SSM berkuatkuasa 1 April lalu, mengapa baru hari ini ia diumumkan?
Kalau betul sudah ditukarkan ke SSM pada 1 April, bagaimana pula Hasnol Zam Zam masih boleh menandatangani salah surat atas jawatannya sebagai Ketua Setiausaha pada 4 April 2020?
Apakah oleh kerana isu kebenaran kilang arak beroperasi sewaktu PKP yang menjadi isu hangat sejak dua hari lalu dirasa telah mencemarkan nama kerajaan tebuk atap, maka Hasnol Zam Zam telah dijadikan kambing hitam dengan beliau segera dipindahkan (diturunkan pangkat) ke SSM, tetapi tarikh pertukarannya telah dikebelakangkan kepada 1 April 2020?
Itukah sebabnya pertukaran beliau hanya diumumkan hari ini?
(ShahbudinHusin 06/04/2020)

0

0

votes
Article Rating
Kongsikan artikel ini


INI BARU NAMANYA BANTUAN PRIHATIN YANG BENAR2 PRIHATIN?

Rosmah Mansor, isteri bekas Perdana Menteri Najib Razak, dilaporkan layak menerima RM800 di bawah program Bantuan Prihatin Nasional (BPN).
Ini berdasarkan semakan Malaysiakini di laman web Lembaga Hasil Dalam Negeri (LHDN), yang mengesahkan Rosmah “lulus” menerima bantuan tunai itu.
Bagaimanapun, Najib yang juga Ahli Parlimen Pekan tidak layak menerima BPN.
Semakan itu dibuat selepas beberapa netizen membangkitkan isu ini dalam talian dengan menggunakan kad pengenalan pasangan itu yang diperolehi daripada dokumen mahkamah.
Alamak…betulkah berita ini?
Kalau betul, ini baru dinamakan bantuan prihatin yang benar-benar prihatin namanya.
(Bagaimanapun, semakan sekali lagi lewat malam tadi mendapati keputusannya ialah tiada rekod)
Maklumlah Rosmah hanya surirumah saja, walaupun beliau sebelum ini dilaporkan kerap berbelanja mewah, memiliki banyak barangan kemas mewah serta beg tangan yang mahal-mahal sebagai koleksinya.
Cuma, kalau Rosmah pun diluluskan bantuan BPN, janganlah pula kita dengar nanti ada rakyat yang betul-betul memerlukan bantuan tercicir pula daripada menerima bantuan kerajaan ini.
(ShahbudinHusin 07/04/2020)

0

0

votes
Article Rating
Kongsikan artikel ini


KELULUSAN DIBERI ADALAH UNTUK MENGEDAR ARAK DAN BUKAN OPERASI, KERAJAAN KANTOI SENDIRI AKHIRNYA…

Selama ini kita diberitahu bahawa ketika Ketua Setiausaha Kementerian Perdagangan Dalam Negeri dan Hal Ehwal Pengguna, Hasnol Zam Zam Ahmad mengeluarkan surat membenarkan dua kilang arak beroperasi ketika arahan PKP, ia dilakukannya di luar pengetahuan menterinya, Alexander Nanta Linggi.
Sehubungan itu, di sebalik keputusan itu dikecam oleh ramai pihak, mereka yang pro PN pula mengutuk Hasnol Zam Zam kerana didakwa bertindak sendirian tanpa kebenaran menteri.
Tidak kurang yang mengaitkan Hasnol Zam Zam sebagai pro PH, meskipun hakikatnya beliau adalah seorang penjawat awam yang dilantik menjadi Ketua Setiausaha oleh Ketua Setiausaha Negara dan bukan merupakan lantikan politik.
Berikutan kerajaan sudah membatalkan kebenaran beroperasi kepada dua kilang arak terbabit, Hasnol Zam Zam turut ditukarkan menjadi Pengerusi Suruhanjaya Syarikat Malaysia atau SSM.
Pengumuman yang dibuat semalam itu disebut berkuatkuasa sejak 1 April lalu.
Bagaimanapun, Timbalan Menteri Perdagangan Dalam Negeri dan Hal Ehwal Pengguna, Rosol Wahid akhirnya tampil dengan kenyataan yang berbeza mengenai surat kebenaran beroperasi kepada kilang arak yang ditandatangani oleh Hasnol Zam Zam itu.
Kata beliau, kebenaran itu adalah untuk mengedarkan stok arak sedia ada di kilang-kilang terbabit sewaktu PKP berkuatkuasa dan bukannya kebenaran untuk beroperasi.
Tambahnya, pengurusan kilang memohon kepada pihaknya untuk mengedarkan stok yang sudah sedia ada ketika PKP dan kelulusan diberikan berdasarkan pengedaran dan bukannya operasi.
Menurut Rosol lagi, kementeriannya dimaklumkan mengenai jumlah kerugian dianggarkan berjumlah RM340 juta dan mengambil kira kepentingan semua pihak, maka kelulusan pengedaran stok terbabit diberikan.
“Ada laporan mengatakan menteri dan saya tidak dimaklumkan mengenai perkara itu oleh Ketua Setiausaha KPDNHEP, Hasnol Zam Zam.
“Itu tidak betul, kami tahu mengenainya.
“Apa yang berlaku ialah mungkin orang ramai salah faham mengenai surat yang tular itu. KPDNHEP tidak ada kuasa memberi kebenaran beroperasi, itu di bawah kuasa Kementerian Perdagangan Antarabangsa dan Industri (MITI),” jelas beliau.
Dalam hal ini, jika kita imbas kembali pengumuman Ismail Sabri Yaakob mengenai perkara itu semalam, beliau turut menyebut bahawa MITI akan mengeluarkan surat melarang kilang arak berkenaan daripada beroperasi dengan serta merta.
Bermakna, memang diakui bahawa pihak yang boleh menentukan sama ada sesebuah kilang boleh beroperasi atau sebalilnya adalah MITI dan bukannya KPDNHEP.
KPDNHEP hanya bertanggungjawab mengenai pengedaran saja.
Cuma, di sebalik kabinet telah memutuskan bahawa kilang arak itu tidak dibenarkan beroperasi semasa PKP, bagaimana pula dengan permohonan mereka untuk mengedar stok arak sedia ada sewaktu tempoh larangan ini?
Adakah ia sebenarnya tetap diberi kebenaran tanpa kita semua ketahui?
Kenapa Ismail Sabri tidak memaklumkan mengenai perkara tersebut?
(ShahbudinHusin 07/04/2020)

0

0

votes
Article Rating
Kongsikan artikel ini


HADI AWANG GAGAL TUGAS PERTAMA SEBAGAI DUTA KHAS BERTARAF MENTERI

Walaupun surat fitnah dan bohong Hadi Awang kepada pemimpin-pemimpin gerakan Islam dunia ditulis dan dihantarnya sebelum beliau dilantik sebagai Duta Khas ke Timur Tengah bertaraf menteri, tetapi ia hanya terdedah kepada umum selepas perlantikannya yang berkuatkuasa 1 April lalu.
Ini bermakna, tidak dapat dielakkan ada hubungan kait antara surat yang ditulis Hadi Awang itu dengan jawatan yang baru diperolehinya.
Tidak mustahil juga, tersebarnya surat tersebut adalah dengan tujuan agar Presiden Pas itu benar-benar bertanggungjawab dan berani mempertahankan apa yang ditulisnya itu setelah diberikan jawatan bertaraf menteri itu.
Tetapi, meskipun sudah beberapa hari isu surat itu diperkatakan umum dan ada pemimpin Pas sendiri telah mengakui memang Hadi Awang yang menulisnya, tetapi beliau masih lagi membisu dan berdiam diri.
Kenapakah Hadi masih enggan menampilkan dirinya?
Kalau beliau yakin berdiri atas kebenaran dan apa yang yang ditulisnya adalah sesuatu yang benar, mengapa perlu takut dan bersembunyi?
Sikap yang ditunjukkan Hadi Awang ini hanya menyerlahkan tanggapan umum bahawa beliau tiada kekuatan untuk mempertahankan secara terbuka kebenaran kandungan suratnya itu.
Jika begitu, apa tujuan Hadi menulis fakta tidak benar, bohong dan fitnah kepada pemimpin-pemimpin gerakan Islam di Timur Tengah dalam suratnya itu?
Bukan saja sebagai pemimpin politik, lebih-lebih lagi dengan jawatan duta bertaraf menteri yang disandangnya sekarang, Hadi Awang tidak boleh lari daripada masalah atau cabaran yang ada di depannya.
Beliau mesti berani berdepan realiti dan menampakkan dirinya sebagai orang barisan hadapan yang tidak takut dengan cabaran kerana itulah antara peranan seorang duta khas, lebih-lebih lagi yang diberikan taraf menteri meskipun memburukkan pembangkang sendiri kepada pihak luar bukanlah sikap yang manis yang sepatutnya ditunjukkan oleh seorang yang bergelar duta.
Munculnya surat beliau kepada pemimpin gerakan Islam itu ibarat ujian pertama atas perlantikannya sebagai Duta Khas bertaraf menteri yang pertama dalam kerajaan tebuk atap Perikatan Nasional atau PN.
Malangnya, dengan Hadi Awang masih berdiam dan takut mempertahankan isi kandungan surat tersebut setakat ini, beliau jelas telah gagal dalam ujian atau tugas pertama ini.
Sepatutnya, selepas dilantik sebagai Duta Khas bertaraf menteri, beliau lebih berani dan garang mempertahankan suratnya itu sepertimana garangnya beliau memfatwakan “Amanat Hadi Awang” di Banggol Perasong, Terengganu pada tahun 1981 sebelum ini.
Tentulah bukan harapan Muhyiddin Yassin untuk melihat beliau menjadi takut dan bisu dengan ujian atau cabaran pertama yang dihadapinya.
Muhyiddin tentu mengharapkan Hadi Awang tampil dengan keberanian mempertahankan kandungan surat itu kerana ia secara tidak langsung juga mempertahankan PN dan dirinya sebagai Perdana Menteri.
Jika Hadi Awang ada keberanian, tentulah keyakinan Muhyiddin lebih tinggi terhadap kemampuan Duta Khas lantikannya itu untuk berdepan cabaran atau masalah lain yang lebih besar lagi selepas ini.
Tetapi, selagi Hadi Awang masih berdiam diri dan gagal mempertahankan suratnya itu, bererti tipis jugalah harapan Perdana Menteri untuk bergantung harap kepada Duta Khas yang diberikan taraf menteri ini untuk menaikkan nama dan kerajaannya di Timur Tengah.
Iyalah, kalah untuk mempertahankan diri dan surat sendiri pun Hadi Awang tidak mampu, apalah yang Muhyiddin boleh harapkan untuk beliau dapat berbuat lebih daripada itu untuk dirinya, meskipun sudah diberikan jawatan bertaraf menteri dengan pelbagai kemudahan disertai gaji serta elaun puluhan ribu setiap bulan.
(ShahbudinHusin 08/04/2020)

0

0

votes
Article Rating
Kongsikan artikel ini


JANGAN ENGKAR PERINTAH ALLAH

Tamrin Tun Ghafar
Selasa – 07/04/2020
( 1 – 30 )
1. Apabila dikatakan istilah PAS sudah berubah daripada Parti Islam Se Malaysia kepada Parti Amalan Sesat ( PAS ), ramai ahli mereka berasa marah.
2. Apabila dikatakan mereka ini tak ubah seperti SEEKOR SESUMPAH yang boleh bertukar warna badan mengikut keadaan dan keperluan, ramai juga yang tidak setuju.
3. Tanpa disedari oleh ramai ahlinya, prinsip dan dasar parti yang diperjuangkan sejak dilahirkan dalam tahun 1951 iaitu 69 tahun lamanya perlahan – lahan telah mula terhakis.
4. Bagi menentukan mereka terus berkuasa, Hadi dan pemimpin – pemimpin PAS yang lain lazimnya membuat berbagai fatwa mengikut keperluan dan kesesuaian semasa.
5. Keadaan sebegini pernah saya lalui semasa mengikuti Kumpulan Al – Arqam pimpinan Ashaari Muhammad ( Alfatihah ) di suatu ketika dahulu.
6. Jika Ashaari mendakwa selalu mendapat arahan dari Rasullullah melalui mimpinya, ahli – ahli PAS pula begitu yakin Hadi ialah seorang ulama besar, perwaris Nabi yang begitu maksum, justeru tanpa menggunakan akal yang Allah SWT beri, mereka akan terus percaya dan akur ( walak ) tanpa berfikir panjang.
7. Rasulullah TIDAK PERNAH memaki hamun dengan menggunakan bahasa kesat seperti ‘barua’ dan ‘anjing’ terhadap sesiapa yang tidak sehaluan dengan Baginda.
8. Ulama Perwaris Nabi SEPATUTNYA mengikut jejak langkah atau contoh baik yang ditunjukkan Baginda, BUKAN mengikuti perangai Abu Lahab.
9. Peristiwa Batu Pahat TELAH MEMAKSA ramai pemimpin – pemimpin PAS yang sama – sama berkorban dan ramai yang keluar masuk penjara MENINGGALKAN PAS dan akhirnya menubuhkan parti baru, AMANAH.
10. TANPA sedikit pun mengambil kira pengorbanan mereka, oleh kerana MEMPUNYAI PANDANGAN AGAK BERBEZA, Hadi menyerang mereka sebagai ‘barua’ dan ‘anjing’ UMNO; serangan Hadi masih berterusan dengan menuduh AMANAH adalah boneka DAP dan PKR.
11. Bencinya Hadi terhadap UMNO sehingga sanggup mengkafirkannya dan menggangap MCA dan MIC sebagai seketul daging babi yang dicampurkan dalam hidangan bagi orang Islam.
12. Ekoran AMANAT HADI di Kampung Banggol Peradong , Kuala Terengganu 39 tahun lalu iaitu pada 7hb April 1981 , satu lagi peristiwa hitam telah berlaku.
13. Pada 19hb November 1985 seorang pengikut fanatik Hadi, Ibrahim Muhammad atau lebih dikenali sebagai Ibrahim Libya bersama 14 pengikutnya dan 4 orang anggota polis telah terkorban dalam satu peristiwa yang dikenali sebagai Peristiwa Memali.
14. Perjuangan PAS bagi menegakan negara Islam dengan Perlembagaan dan undang – undang Allah sudah pun TIDAK KEDENGARAN lagi.
15. Apa yang umum lihat pemimpin – pemimpin atasan PAS sekarang lebih berjuang untuk kepentingan diri sendiri dan keluarga dari menentukan perjuangan asal parti berhasil.
16. Ramai juga ahli – ahli PAS berpendapat jika sekiranya Tok Guru Nik Aziz ( Alfatihah ) masih hidup sebagai Mursyidul Am parti itu, PAS mungkin tak jadi seperti ‘orang mabuk’ akibat minum beer Heineken atau Carlsberg atau ‘mabuk todi’ seperti yang berlaku sekarang ini.
17. Jika berada di taman bunga atau di kilang minyak wangi, bau – bauan wangi akan melekat di badan kita, sebaliknya jika berada di tempat buang sampah atau najis, pasti badan kita akan berbau busuk.
18. PAS yang sebelum ini TERLALU BENCIKAN UMNO /BN sebagai pengamal rasuah tegar kini sudah boleh berkongsi bantal dan selimut di dalam satu kelambu.
19. Tak tahu pula sama ada mereka mempunyai mimpi yang sama atau sebaliknya dan ‘pernikahan’ mereka ini berkekalan sehingga ke anak cucu atau tidak, sama-samalah kita lihat nanti.
20. Sama ada masuk melalui pintu belakang, melalui tingkap atau istilah Hadi masuk melalui tebuk atap, itu tidak menjadi isu ; yang penting ialah KUASA.
21. ‘Matlamat Menghalalkan Cara’ atau dalam bahasa Inggeris ‘The Ends Justifies The Means’ sudah jadi pegangan Pas sekarang ini.
22. Sejak Hadi sebagai Presidennya, lidah PAS tak ubah seperti biawak dan perangai yang ditunjukkan tak ubah seperti seekor SESUMPAH yang secara sekelip mata boleh berubah warna mengikut keadaan dan keperluan.
23. Kini ALLAH SWT sedang menguji sejauh mana Parti Islam Se Malaysia ( PAS ) itu akan menentukan Perlembagaan negara dan undang – undang Islam seperti yang diperjuangkan selama ini dilaksanakan.
24. Walaupun PAS hanya mempunyai 18 Ahli Parlimen termasuk 3 orang Menteri, namun jika PAS tarik diri atau sokongan mereka, maka Kerajaan pimpinan Muhyiddin AKAN jatuh; PAS TAHU DAN MUHYIDDIN PUN SEDAR keadaan ini maka beliau HARUS hormat dan akur tuntutan PAS.
25. Selain dari doa Covid19 yang diulang tayang oleh stesen TV setiap hari, adalah elok juga jika Muhyiddin berdoa agar PAS tidak tarik ‘hand break’ atau sokongan kepada beliau.
26. Inilah peluang PAS melaksanakan SEGALA PERINTAH ALLAH SWT seperti yang yang mereka tuntut selama ini; yang ada hanya beberapa ketul daging babi didalam Kabinet sekarang yang tak boleh menjejas kedudukan Muhyiddin ; JANGAN BERI ALASAN DENGAN MENYALAHKAN DAP LAGI.
27. Mulai sekarang PAS BOLEH DAN MESTI METUNTUT kesemua kilang dan kedai menjual arak ditutup, kedai jual tiket judi seperti 4 Ekor, Magnum dan lain – lain TERMASUK kasino Genting diberi notis tutup operasi, semua pramugari kapalterbang seperti yang disuarakan oleh Siti Zailah, Timbalan Menteri Pembangunan Wanita dan Keluarga yang juga Ketua Muslimat PAS Pusat mesti mengikut cara Islam dan RUU 355 TIDAK boleh ditangguhkan lagi, apatah lagi Menteri Undang – Undang dan Hal Ehwal Parlimen ialah Takiyuddin Hassan, Setiausaha Agung PAS.
28. PISAU KINI DI TANGAN ANDA!!
29. Jika pemimpin – pemimpin PAS masih berdolak dalik dengan berbagai alasan bagi melewat – lewat atau tidak mahu melaksanakan HUKUM ALLAH SWT ini, tunggulah hukumannya pada Pilihanraya Umum ke15 akan datang.
30. JIKA ALLAH SWT BOLEH MENGGONCANG DUNIA DENGAN CORONAVIRUS ATAU COVID19, KUMAN YANG TAK BOLEH DILIHAT, ALLAH SWT JUGA BOLEH MENGHAPUSKAN PAS JIKA MEREKA ENGKAR MELAKSANAKAN PERINTAH NYA.
Wassalam
Terima Kasih.

0

0

votes
Article Rating
Kongsikan artikel ini


MENTERI TIK TOK, SEORANG LAGI PELAWAK MUNCUL DALAM KERAJAAN TEBUK ATAP

Nampaknya dalam kerajaan tebuk atap ini, menteri-menterinya bukan berlumba-lumba untuk buat kerja yang benar-benar mendatangkan manfaat, tetapi lebih ghairah untuk menampilkan sisi lawak jenaka mereka buat tatapan rakyat jelata.
Jika sebelum ini, kita sudah dihidangkan dengan penampilan Menteri Air Air Suam, Menteri Pembentungan, Menteri Letak nama Menteri Atas Dahi, Menteri Mewa dan Menteri Doraemon, kini muncul pula Menteri Tik Tok.
Selepas ini, entah apa-apa lagi muncul lawak jenaka lain oleh menteri-menteri yang ada.
Dalam keadaan negara berdepan pandemik Covid-19, apa rasionalnya bagi Menteri Pengajian Tinggi, Noraini Ahmad tiba-tiba tampil dengan idea menganjurkan pertandingan video Tik Tok?
Tidakkah beliau sedar begitu banyak masalah berkaitan pelajar pusat-pusat pengajian tinggi yang perlu ditangani dan diselesaikan ketika ini?
Apa sumbangan idea, pemikiran dan tindakannya untuk menyelesaikan masalah-masalah pelajar di pusat pengajian tinggi itu?
Kenapa Tik Tok jadi pilihan ideanya?
Apa yang Tik Tok boleh sumbangkan untuk membantu menyelesaikan masalah di IPT, selain ia hanya merupakan hiburan ringan, jenaka dan kadangkala lebih banyak tiada faedah apa-apa pun dari segi keilmuan?
Kenapa tidak dilakukan sesuatu yang lebih akademik dan mendatangkan banyak faedah, sesuai dengan nama kementerian yang diterajuinya?
Sudahlah dapat jadi kerajaan melalui tebuk atap, kelakuan beberapa menteri, dengan terbaru Menteri Pengajian Tinggi ini hanya menampakkan kerajaan ini sebenarnya tidak layak sama sekali mentadbir negara ini.
Lain tahun lebih baik mereka ini masuk pertandingan Maharaja Lawak saja.
(ShahbudinHusin 09/04/2020)

0

0

votes
Article Rating
Kongsikan artikel ini


MUHYIDDIN TAK AKAN PEDULI COVID-19 ATAU TIDAK, KEINGINANNYA HANYA PASTIKAN SEKURANG2NYA 112 AHLI PARLIMEN DAPAT JAWATAN SEBELUM 18 MEI

Di musim PKP akibat wabak Covid-19 ini, selain setiap hari kita mendapat maklumat berkenaan jumlah pesakit dan kematian akibat daripadanya, kita juga saban hari dihidangkan dengan berita penyingkiran serta perlantikan baru peneraju dalam syarikat-syarikat berkaitan kerajaan atau GLC.
Setiap hari ada saja berita tentang orang-orang tertentu ditamatkan perkhidmatannya dan perlantikan baru pula dibuat sebagai menggantikannya.
Walaupun banyak seruan daripada pemimpin kerajaan sendiri agar semua orang mengurangkan urusan politik dan memberi tumpuan kepada usaha membantu rakyat yang terkesan ketika musim wabak Covid-19 ini, hakikatnya dengan pemecatan dan perlantikan baru setiap hari itu menunjukkan pihak kerajaan sendiri gagal mengawal nafsu politik mereka.
Meskipun apabila bertukar kerajaan, perlantikan baru dalam GLC adalah tidak dapat dielakkan, tetapi sekurang-kurangnya dalam keadaan negara dilanda wabak Covid-19 ini, pemecatan dan perlantikan baru tidak perlulah dibuat terlalu tergesa-gesa oleh PN baru lebih sebulan menjadi kerajaan.
Masih banyak masa lagi untuk melakukan semua perubahan tersebut.
Tetapi, mengapakan Muhyiddin Yassin seolah-olah tidak sabar untuk melakukan perubahan dan mengisi kedudukan dalam GLC-GLC?
Muhyiddin sebenarnya amat risau berkenaan Sidang Parlimen yang telah ditetapkan pada 18 Mei depan di mana ketika itu nanti satu usul undi tidak percaya akan dibentangkan terhadapnya.
Usul itu adalah bagi mengesahkan kedudukannya sebagai Perdana Menteri sejak dilantik pada 1 Mac lalu.
Dalam barisan kabinet yang dibentuknya baru-baru ini, Muhyidin telah melantik seramai 70 orang untuk menjadi menteri dan timbalan menteri.
Kemudian beliau menambah jumlah itu menjadi 71 melalui lantikan Presiden Pas, Hadi Awang sebagai Duta Khas ke Timur Tengah bertaraf menteri.
Selain majoriti lantikannya adalah merupakan Ahli Parlimen, terdapat juga beberapa orang daripadanya adalah Senator.
Di kalangan menteri, mereka yang bertaraf Senator ialah Dr. Radzi Jidin, Tengku Zafrul Tengku Abdul Aziz dan Dr. Zulkifli Al-Bakri.
Timbalan menteri pula yang bertaraf Senator ialah Lim Ban Hong, Dr. Mah Hang Soon, Dr. Ahmad Mazrizal Muhammad dan Wan Ahmad Fayhsal Wan Ahmad Kamal.
Ini bermakna daripada 71 lantikan yang dibuat itu, ia hanya melibatkan 64 Ahli Parlimen dan selebihnya adalah 7 orang Senator.
Jika usul undi tidak percaya dibentangkan dan untuk memastikan tidak ditewaskan, Muhyiddin perlu memiliki sokongan sekurang-kurangnya 112 daripada keseluruhan 222 Ahli Parlimen.
Berikutan kedudukan Muhyiddin dalam kerajaan tebuk atap PN ini amat rapuh dan tidak dalam bentuk gabungan yang formal serta mungkin ada mana-mana Ahli Parlimen tiba-tiba beralih angin, tambahan lagi kalau undi usul tidak percaya itu dilakukan secara undi sulit, satu-satunya cara untuk memastikan kestabilan sokongan terhadapnya ialah dengan memberikan mereka jawatan serta kedudukan.
Oleh kerana 64 Ahli Parlimen sudah diberikan jawatan menteri serta timbalan menteri dan untuk memastikan jumlah 112 itu tidak goyang agar boleh terus kekal sebagai Perdana Menteri selepas 18 Mei nanti, Muhyiddin tidak ada pilihan selain perlu menghadiahkan seramai 48 lagi Ahli Parlimen daripada Bersatu, UMNO, Pas dan GPS yang bergabung dalam PN dengan kedudukan dalam GLC.
Memandangkan tarikh 18 Mei semakin hampir dan jika Muhyiddin tidak memberikan mereka jawatan mulai sekarang, kedudukannya sebagai Perdana Menteri boleh terancam dengan sendirinya, melainkan jika sebelum 18 Mei sekurang-kurangnya 112 Ahli Parlimen sudah dapat diberikan habuan jawatan serta kedudukan.
Maka, lantikan-lantikan dalam GLC yang menjadi berita setiap hari sekarang ini adalah suatu kemestian bagi Muhyiddin demi survival jawatannya.
Selepas ini atau dalam sehari dua ini, pasti akan banyak lagi berita penyingkiran dan perlantikan baru mengetuai GLC akan terus dilakukan, walaupun wabak Covid-19 belum lagi menampakkkan tanda-tanda berkurangan yang ketara.
Adanya rungutan daripada pelbagai pihak berkenaan penamatan itu yang diaifatkan seolah-olah tidak mempedulikan wabak Covid-19 tidak akan mengubah apa-apa kerana Muhyiddin tentulah lebih pentingkan jawatannya daripada segala-galanya.
Dan percayalah, rata-rata yang akan dilantik mengetuai GLC selepas ini adalah daripada kalangan Ahli Parlimen belaka, bukan merupakan profesional sepertimana dilakukan era PH sebelum ini.
Lantikan yang dibuat hanya untuk menyelamatkan kedudukan Muhyiddin agar tidak tumbang kepada usul undi tidak percaya pada 18 Mei, bukan lagi untuk memastikan syarikat GLC itu bertambah maju dan mencatat keuntungan yang akan memberi manfaat kepada rakyat semua, jauh sekali menunjukkan kepedulian terhadap wabak Covid-19.
(ShahbudinHusin 09/04/2020)

0

0

votes
Article Rating
Kongsikan artikel ini


SIAPA BENARKAN AZMIN GUNA PEJABAT TPM?

Menjadi bualan ramai di media sosial sejak malam semalam mengatakan Menteri Kanan yang juga Menteri Perdagangan Antarabangsa dan Industri (MITI), Azmin Ali telah menggunakan pejabat Timbalan Perdana Menteri di Bangunan Perdana Putra.
Ia berikutan tweet Azmin sendiri di laman Twitternya yang memaparkan mengenai pertemuannya dengan beberapa duta asing di pejabatnya di Putrajaya.
Sebagai menteri MITI, menjadi pengetahuan umum pejabat Azmin bukanlah di Putrajaya, sebaliknya di Jalan Duta iaitu berhampiran Masjid Wilayah Persekutuan.
Sehubungan itu, ada pengguna media sosial melaporkan gambar di mana Azmin bertemu dengan duta-duta itu adalah pejabat Timbalan Perdana Menteri yang sebelum ini diduduki oleh Dr. Wan Azizah Wan Ismail.
Oleh kerana dalam kerajaan PN tiada jawatan Timbalan Perdana Menteri, sebaliknya digantikan dengan empat menteri kanan, pejabat Timbalan Perdana Menteri sepatutnya dikosongkan.
Tiga lagi menteri kanan ialah Menteri Pertahanan, Ismail Sabri Yaakob; Menteri Pendidikan, Dr. Radzi Jidin dan Menteri Kerjaraya, Fadzillah Yusof
Soalnya, bagaimana Azmin boleh menggunakan pejabat tersebut?
Adakah Muhyiddin Yassin sebagai Perdana Menteri yang memberi keizinan?
Untuk Azmin sendiri, kenapa beliau bertemu duta-duta asing itu di situ dan bukan di pejabat MITI di Jalan Duta?
Apakah oleh kerana Muhyiddin telah menyatakan jika semasa ketiadaannya dalam negara, Azmin yang akan mempengerusikan mesyuarat kabinet, maka beliau merasakan dirinya tidak ubah seperti Timbalan Perdana Menteri?
Apa perasaan UMNO agaknya yang menyumbang 39 kerusi Parlimen dalam PN dengan gelagat Azmin ini?
(ShahbudinHusin 10/04/2020)

0

0

votes
Article Rating
Kongsikan artikel ini


TAK CUKUP SEKADAR MEMBERI PENJELASAN, ANWAR MESTI SERET HADI AWANG KE MUKA PENGADILAN

Berdasarkan jawapan atau penjelasan Anwar Ibrahim terhadap surat yang ditulis Hadi Awang kepada pemimpin-pemimpin Gerakan Islam seluruh dunia, jelas bahawa terdapat fakta fitnah yang nyata telah dilemparkan kepada Presiden PKR itu.
Dalam surat Hadi Awang itu, beliau antara lain menuduh Anwar terlibat dengan Freemason dan mendapat sokongan badan Yahudi itu untuk menjadi Perdana Menteri.
Sambil menolak beliau terlibat dalam Freemason, Anwar berkata, dalam semakannya mendapati terdapat inidividu lain yang sama nama dengannya berada dalam pergerakan itu.
Beliau juga menyertakan gambar lelaki tersebut, seorang lelaki warga asing berbadan gempal, berpakaian sut hitam yang gambarnya diambil pada tahun 2006.
“Hadi menyebut saya ini, anggota bahkan orang besar, malah orang kanan Freemason.
“Oleh itu, saya dengan demikian minta staff cari (maklumat), rupa-rupanya ada nama Anwar dan mereka tahu kerana ia keluarkan dulu (dalam) lodge officers 2010-2011 – civil service num 143, brother Anwar Ibrahim.
“Ya Allah, kalau nak politik pun, nak sokong UMNO, janganlah sampai macam tu. Takkanlah saya 2006 boleh sihat segar bugar.
“Kita kalau nak buat tuduhan, semak fakta. Kalau dalam tazkirah, pandai sekali, kita ambil hadis, kena tahu siapa perawinya, sahih atau tidak.
“Tapi bila nak fitnah orang, tak payah fakta, tak payah perawi,” kata Anwar dalam siaran videonya secara langsung malam tadi.
Sehubungan itu, tegas Anwar lagi, demi membersihkan namanya, beliau akan menulis satu surat balas kepada pemimpin Gerakan Islam seluruh dunia sebagai menjawab dakwaan fitnah Hadi Awang itu.
“Saya akan jawab dan beritahu kepada pemimpin-pemimpin dunia Islam yang menerima surat Hadi Awang dan saya akan sebarkan juga surat itu nanti kepada khalayak untuk menunjukkan bahawa ia benar-benar suatu fitnah,” tambah Anwar lagi.
Hakikat bahawa segala dakwaan Hadi Awang dalam surat tersebut adalah fitnah, bohong dan rekaan sebenarnya tambah diperkuatkan lagi dengan sikap Duta Khas bertaraf menteri ke Timur Tengah itu yang sehingga kini masih berdiam diri dan takut untuk membuka mulutnya.
Logiknya, jika seseorang itu menuduh orang lain dengan asas kebenaran, ada bukti dan sandaran yang kukuh, biasanya tidak ada masalah untuk orang berkenaan tampil penuh berani mempertahankannya.
Tetapi, dengan sudah lebih seminggu berdiam diri dan para pemimpin Pas yang lain juga tidak bercakap apa-apa, terbukti bahawa Hadi Awang sendiri dan semua pewala’ dalam parti itu tahu bahawa surat tersebut adalah rekaan dan tiada kebenaran.
Maka, dalam hal ini, walaupun tindakan Anwar menjawab dan memberi penjelasan serta akan mengutus surat balas kepada pemimpin-pemimpin Gerakan Islam seluruh, sambil selepas itu akan mendedahkannya kepada orangramai , adalah suatu tindakan tepat dan terpuji, tetapi ia sebenarnya belum lagi memadai.
Hadi Awang perlu “diajar” lebih daripada itu kerana keceluparan dan mulut hodohnya yang berselindung di sebalik agama bukanlah pertama kali dilakukannya.
Dalam ceramah atau kenyataan-kenyataan lain yang bertujuan menyerang mereka yang berbeza dengannya, beliau acapkali memperlihatkan dirinya seolah-olah tiada akhlak Islam dan sewenang-wenang membuat perbandingan yang tidak masuk akal.
Anwar seterusnya wajib mengambil tindakan undang-undang dan mengheret Hadi Awang ke muka pengadilan atas fitnah dan dakwaan bohong yang dilakukan Presiden Pas itu.
Di mahkamah nanti, kita sama-sama saksikan sama ada Hadi Awang dapat dengan lancar menjawab soalan-soalan peguam berhubung asas fitnah yang dilemparkannya, bukan saja kepada Anwar, tetapi juga kepada PH dalam suratnya itu, atau nantinya akan tergagap-gagap mencari ayat mempertahankan diri.
(ShahbudinHusin 10/04/2020)

0

0

votes
Article Rating
Kongsikan artikel ini


ELAK KLUSTER GUNTING RAMBUT JADI PENYEBAR BARU COVID-19

Saya pasti ramai yang merungut rambut masing-masing dah panjang.
Saya juga tidak terkecuali.
Tapi saya juga tahu bahawa kita sedang berhadapan dengan Covid-19 dan jangan sia-siakan pengorbanan frontliners kita di Hospital.
Juga pengorbanan kita semua kekal di rumah yang sampai ada mereka hilang mata pencarian dan ekonomi keluarga semakin susah.
Mungkin pandangan saya ini tidak popular.
Kerajaan kan popular dan tak boleh ditegur.
Tapi demi kepentingan orang ramai, saya tidak bersetuju dengan arahan Menteri membenarkan kedai rambut beroperasi.
Bolehkah kita berkorban sedikit lagi untuk pertahankan penjarakkan sosial (social distancing)?
Saya mohon maaf kepada pengusaha-pengusaha kedai gunting kerana mesej ini.
Namun pandangan saya, eloklah kedai gunting rambut dan perkhidmatan-perkhidmatan lain yang ada direct contact dengan pelanggan ditutup dahulu.
Bagi mereka yang mahu sama-sama #CegahCOVID19 dan #Kitajagakita, tolong sebarkan mesej ini.
AKMAL NASIR
Ketua Angkatan Muda Keadilan Malaysia
11 April 2020.

0

0

votes
Article Rating
Kongsikan artikel ini


MUSTAHIL AYAH CHIK BUAT FITNAH

Tamrin Tun Ghafar
Sabtu – 11/04/2020
( 1 – 24 )
1. Jika tidak ada Perintah Kawalan Perjalanan ( PKP ) ekoran COVID-19 ini sudah barang tentu ahli – ahli PAS serata pelusuk tanahair akan mengadakan kenduri kesyukuran atas perlantikan Presiden mereka sebagai Duta Khas Perdana Menteri bertaraf Menteri ke Timur Tengah.
2. Walaupun hanya menang 18 daripada 222 kerusi Parlimen, namun kerana masuk melalui ‘Tebuk Atap’ – BUKAN pintu belakang sepertimana istilah Hadi, PAS berjaya mendapat 3 orang Menteri dan 5 orang Timbalan Menteri.
3. Ini permainan politik hebat yang TIDAK PERNAH berlaku, bak kata Mat Sabu :
‘Yang Menang
Jadi Pembangkang
Yang Kalah
Jadi Kerajaan.’
4. Jika ada penuntut Universiti yang bercita – cita membuat tesis untuk mendapatkan Phd, justeru kajian terperinci perlu dilakukan kerana kesemua yang terlibat dengan percaturan politik ini masih boleh ditemui.
5. Perlantikan Tan Kok Wai dari DAP walaupun BUKAN BERTARAF MENTERI sebagai Duta Khas Kerajaan Malaysia ke China semasa era Kerajaan Pakatan Harapan sebelum Kerajaan ‘pintu belakang’ mengambil alih, PAS melalui kenyataan dari Tuan Ibrahim Tuan Man membidas perlantikan itu.
6. Alasan PAS ketika itu ialah Kerajaan PH jangan terikut – ikut apa yang Kerajaan UMNO / BN pernah lakukan iaitu melantik 9 orang bekas Menteri sebagai ‘Penasihat Khas PM dan Duta ke Amerika bertaraf Menteri dan lagi pun keadaan kewangan negara ketika itu hampir pupus akibat skandal 1MDB dan amalan rasuah oleh mereka yang berkuasa.
7. Mereka yang dilantik oleh
Najib adalah seperti berikut :
i. Zainal Abidin Osman
ii. Sharizat Jalil
iii. Rais Yatim
iv. Noh Omar
v. Abdullah Zain
vi. Ong Ka Ting
vii.Tiong King Sing
viii. Samy Velu
ix. Jamaluddin Jarjis – Duta Besar ke Amerika Syarikat juga bertaraf Menteri.
8. Perlantikan Hadi disambuat baik oleh Tuan Ibrahim Tuan Man dengan mengatakan perlantikan itu TIDAK ADA KAITAN dengan politik, justeru harus diterima dengan baik.
9. Inilah perangai PAS dari dulu hingga sekarang – bising dan memprotes apabila mereka tidak dapat faedah atau pengiktirafan tapi apabila berlaku pada batang hidung sendiri mereka tanpa segan silu secara otamatik menukar corak dan warna.
10. Berhubung masaalah kewangan, saya percaya Kerajaan PN pimpinan Muhyiddin hari ini mempunyai dana yang amat lumayan sehingga boleh menampung 71 orang Menteri ( termasuk Hadi ) dan Timbalan Menteri.
11. Memandangkan kedudukan kewangan negara yang berlebihan, Muhyiddin hanya perlu tambah 42 orang lagi Ahli Parlimen ( 71 + 42 = 113 Kerusi ) sebagai Menteri dan Timbalan Menteri bagi MENENTUKAN jawatan Perdana Menteri terus TERJAMIN TANPA boleh diugut oleh sesiapa pun.
12. Muhyiddin TAK PERLU dengar apa orang cakap, yang penting ialah beliau boleh terus berkuasa sehingga nyawa terpisah daripada badan.
13. Istilah ‘Ayah Chik’ ialah nama timang – timangan atau panggilan oleh mereka yang terlalu akrab dengan Hadi.
14. Di kalangan masyarakat Terengganu khususnya penduduk Marang dimana Hadi menjadi Wakil Rakyat, gelaran itu diberi kerana menganggap tahap Hadi melebihi seorang Wali.
15. Tanggapan ini dikuatkan lagi apabila menjelang PRU yang lepas, Hashim Jasin , Mursydul Am PAS memaklumkan Hadi kerap berjumpa Rasulullah di dalam mimpinya; tak pasti pula sama ada mimpi bertemu Rasulullah oleh Hadi masih berterusan SELEPAS PRU14 yang lepas.
16. Saya masih TIDAK PERCAYA Hadi seorang ulama yang dipandang begitu tinggi oleh ahli – ahli PAS sanggup membuat fitnah terhadap Anwar Ibrahim konongnya Anwar TERLIBAT dengan Freemason dan mendapat sokongan badan Yahudi itu untuk menjadi PM.
17. Mengikut lapuran surat Hadi yang menggunakan ‘letterhead’ PAS bertarikh 22hb Mac 2020 telah dihantar secara sulit kepada pemimpin – pemimpin Gerakan Islam seluruh dunia namun telah terlepas kepada pengetahuan umum pada 3hb April 2020 iaitu dua hari SELEPAS perlantikan beliau sebagai Duta Khas ke Tmur Tengah bertaraf Menteri.
18. Jika kenyataan Tuan Ibrahim Tuan Man itu benar iaitu perlantikan Hadi TIDAK bersabit dengan politik, maka ini bermakna Muhyiddin telah nampak lebihnya kehebatan dan ketokohan Hadi jika dibandingkan dengan Hishamuddin Hussein, Menteri Luar yang katanya amat berpengaruh dengan negara – negara Arab seperti Arab Saudi dan negara – negara bersekutu yang tidak begitu senang dengan Iran.
19. Selepas selesainya COVID-19 ini Hadi bolehlah mulakan lawatan rasmi ke negara – negara Islam dengan diiringi oleh pegawai – pegawainya.
20. Bagi penjimatan kos ekoran perlantikan ini mungkin sebahagian besar Duta kita diberhentikan perkhidmatan mereka dan digantikan dengan ahli – ahli PAS dengan gaji yang lebih murah!
21. Hadi yang juga menuduh AMANAH terlalu liberal kini setelah diberi kuasa WAJIB membuktikan segala apa yang diperjuangkan selama ini AKAN DILAKSANAKAN SEBELUM PRU15 akan datang.
22. Jika SEBELUM ini PAS MELALAK ke sana ke sini bagi mewujudkan negara Islam, kini rakyat sedang menunggu dengan debaran apakah PAS benar – benar BERJUANG UNTUK ISLAM atau hanya MENGGUNAKAN ISLAM bagi kepentingan diri mereka.
23. SEMOGA GELARAN AYAH CHIK TIDAK BERTUKAR MENJADI AYAH PIN!
24. ‘Terlajak Perahu
Boleh Diundur
Terlajak Kata
Buruk Padahnya’.
Wassalam
Terima Kasih.

0

0

votes
Article Rating
Kongsikan artikel ini


CUBAAN AZMIN RAIH POPULARITI TERNYATA GAGAL

Susulan pengumuman Muhyiddin Yassin untuk membenarkan beberapa sektor ekonomi tambahan meneruskan operasi ketika tempoh PKP dikuatkuasakan, Menteri Kanan yang juga Menteri Perdagangan Antarabangsa dan Industri, Azmin Ali lewat petang semalam telah mengeluarkan kenyataan media berkenaan perkara itu.
Dalam kenyataan medianya, beliau mengumumkan beberapa perniagaan yang boleh meneruskan perniagaan seperti kedai cermin mata, dobi, guaman, perkhidmatan penyelidikan serta pembangunan, gunting rambut dan sebagainya.
Begitu pun, dalam semua sektor yang diumumkannya itu, kebenaran kedai gunting rambut meneruskan perniagaan menjadi kecaman yang tidak disangka-sangka.
Meski dalam tempoh PKP yang sudah hampir sebulan lamanya ini ramai yang bersungut mengenai rambut yang semakin panjang serta berserabut, tetapi disedari juga membenarkan kedai gunting rambut berpotensi akan menjadikan wabak Covid-10 kian merebak.
Ini kerana penjarakan sosial tidak mungkin dapat dipatuhi semasa menggunting rambut, selain keadaan kedai yang sempit dan ramai orang akan menyebabkan virus Covid-19 lebih mudah berjangkit.
Lebih-lebih lagi kemudian timbul laporan di AS yang mendapati ada yang meninggal dunia kerana terkena wabak tersebut ketika menggunting rambut.
Lebih daripada itu, beberapa persatuan gunting rambut juga menolak kebenaran yang diumumkan Azmin itu kerana bimbang tukang gunting rambut akhirnya lebih berpotensi menjadi mangsa Covid-19 berikutan terpaksa bersentuhan dengan ramai orang setiap hari.
Kementerian Kesihatan melalui Pengarah Kesihatannya, Noor Hisham Abdullah juga memberi respon menolak keputusan membenarkan kedai gunting rambut dibuka sehinggalah wabak Covid-19 benar-dapat dikawal.
Berikutan itu, khususnya di media sosial, kecaman dan hentaman terhadap Azmin datang bertalu-talu, tidak kira daripada mereka yang pro kerajaan atau pro pembangkang.
Rata-rata mengecam Azmin kerana tidak meneliti dengan mendalam sebelum membuat keputusan membenarkan kedai gunting rambut meneruskan perniagaan, selain ada yang mengatakan beliau cuba meraih populariti rakyat daripadanya.
Menyedari beliau tidak berapa disukai susulan pengkhianatannya sehingga tertubuhnya kerajaan tebuk atap PN ini, Azmin diperkatakan cuba berbuat sesuatu yang menyenangkan hati rakyat dalam tempoh PKP ini.
Tetapi, dengan adanya bantahan daripada Kementerian Kesihatan sendiri, Azmin seterusnya dipertikaikan lagi seolah-olah beliau tidak merujuk kepada kementerian tersebut terlebih dahulu sebelum membuat keputusan berkaitan gunting rambut itu.
Ada pula yang membuat andaian, oleh kerana rambutnya sendiri terjaga rapi dan ada “line” di bahagian tepi, keputusan membenarkan kedai gunting rambut beroperasi itu dikatakan lebih untuk kepentingan dirinya.
Yang nyata, dengan isu gunting rambut ini, nama Azmin terus menjadi kecaman ramai, malah cubaannya untuk mendapat sedikit populariti daripada rakyat ternyata telah gagal.
Malah, kini kedudukannya sebagai Menteri Kanan juga dirasakan tidak lagi sepadan dengannya.
Tetapi, yang anehnya, ada juga budak-budak Azmin cuba tampil membela beliau seolah-olah keputusan membenarkan gunting rambut beroperasi adalah sesuatu yang wajar.
Bekas Exco Pulau Pinang yang kini dilaporkan pegawai khas Azmin, Dr. Afif Bahardin misalnya menulis di laman Twitter kononnya ada kajian yang menunjukkan menggunting rambut mampu mengurangkan tekanan darah tinggi.
Malangnya, tweet beliau itu menjadikan kecaman tambah berganda lagi, bukan saja kepada Dr. Afif sendiri tetapi juga kepada Azmin.
Nampaknya usaha untuk menyelamatkan Azmin gagal lagi.
Namanya kini tambah terperosok ke tepi, walhal peranan sebenar beliau dalam tempoh PKP ini adalah mengetuai jawatankuasa bekalan makanan dan bukannya menjaga rambut.
(ShahbudinHusin 12/04/2020)

0

0

votes
Article Rating
Kongsikan artikel ini


REEZAL MERICAN TAK DISENANGI KERANA DIBERI SAMPAI TIGA JAWATAN

UMNO Pulau Pinang kini dikatakan sedang diselubungi perasaan tidak puas hati terhadap Perdana Menteri, Muhyiddin Yassin berikutan pemberian jawatan yang terlalu banyak kepada Reezal Merican Naina Merican.
Selain dilantik sebagai Menteri Belia dan Sukan, Muhyiddin juga telah memberi Reezal Merican dua jawatan lain baru-baru ini iaitu:-
1. Pengerusi Majlis Tindakan Persekutuan Pulau Pinang dan;
2. Pengerusi Majlis Pembangunan Bumiputera Pulau Pinang.
Sehubungan itu, ramai pemimpin UMNO Pulau Pinang berasa tidak setuju dengan tindakan Muhyiddin itu lantaran berasakan sepatutnya salah satu jawatan itu diberikan kepada pemimpin UMNO yang lain, khususnya Musa Sheikh Fadzir yang merupakan Pengerusi Badan Perhubungan UMNO Pulau Pinang.
Sebagai Pengerusi UMNO Pulau Pinang, dirasakan jawatan Pengerusi Majlis Pembangunan Bumiputera Pulau Pinang lebih sesuai disandang oleh Musa berbanding Reezal Merican yang cuma hanya berjawatan AJK UMNO negeri itu.
Mereka juga merasakan tiada kewajaran untuk Reezal Merican “tapau” ketiga-tiga jawatan itu sekaligus kerana ia mungkin menyebabkan ketidakmampuannya memberi tumpuan yang seimbang.
Lagi pula, tambah mereka, tugas sebagai menteri sudah cukup membuatkan Reezal Merican sibuk dengan urusan kementeriannya dan memungkinkan dua jawatan lain yang dipegangnya itu akhirnya kurang diberi perhatian.
Jika itu berlaku, yang rugi akhirnya ialah rakyat Pulau Pinang juga, terutama kaum Bumiputeranya yang masih ketinggalan ketika ini.
Sehubungan itu, mereka mahu Muhyiddin melihat kembali lantikan terhadap Reezal Merican itu serta berlaku adil kepada UMNO yang menyumbang banyak kerusi sehingga tertubuhnya kerajaan PN.
Dalam masa yang sama, geng Azmin Ali yang berada dalam Bersatu juga tidak senang dengan keputusan Muhyiddin memberi dua jawatan tersebut kepada Reezal Merican.
Atas alasan Reezal Merican mungkin lebih sibuk dengan tugasnya sebagai menteri penuh, mereka menuntut agar Mansor Othman, Timbalan Menteri Pengajian Tinggi merangkap Ahli Parlimen Nibong Tebal diberikan salah satu jawatan tersebut.
Kenapa mesti kedua-dua jawatan diberikan kepada Reezal Merican?bantah kumpulan Azmin.
Bukankah kedudukan parti-parti dalam PN adalah berkongsi kuasa? tambah mereka lagi.
Sebagaimana UMNO turut berasa hairan, geng Azmin juga tertanya-tanya tentang pertimbangan yang diguna Muhyiddin sehingga kedua-dua jawatan itu diberikan kepada Reezal Merican.
Apakah istimewanya Ahli Parlimen Kepala Batas itu, sedangkan hierakinya dalam UMNO Pulau Pinang cuma AJK Perhubungan Negeri, selain kedudukannya sebagai wakil rakyat dan anggota pentadbiran kerajaan juga dikira masih baru?
Jika begini cara Muhyiddin berbahagi harta rampasan perang sesama sendiri dalam kerajaan tebuk atap yang dipimpinnya, kedua-dua kelompok itu melontarkan pertanyaan – mampukah PN ini bertahan lebih lama, tidak berantakan di pertengahan jalan serta terus mendapat sokongan rakyat?
(ShahbudinHusin 12/04/2020)

0

0

votes
Article Rating
Kongsikan artikel ini


WALAU TAK DISEBUT NAMANYA, SYED SADDIQ WAJIB TAMPIL JAWAB DAKWAAN

Kira-kira tiga hari lalu muncul sebuah rakaman video yang kemudian bertebaran di media sosial berkenaan seorang wanita muda jelita meluahkan perasaan kecewa terhadap hubungannya dengan seseorang yang ternama.
Walaupun wanita itu tidak menyebut siapa lelaki yang dimaksudkannya, tetapi oleh kerana sebelum ini gambarnya berpelukan dengan bekas Menteri Belia dan Sukan, Syed Saddiq Syed Abdul Rahman lebih dulu tersebar luas, ramai pengguna media sosial tanpa berselindung mengaitkan beliau dengan wanita terbabit.
Tambahan lagi, jika diteliti intipati luahan hati wanita muda dalam video itu, tidaklah sukar untuk memahami bahawa apa yang diluahkannya adalah ditujukan kepada Syed Saddiq yang baru-baru ini membuat laporan polis berhubung kehilangan atau kekurangan wang kira-kira RM250 ribu daripada peti simpanan di rumahnya.
Sebaik laporan polis dibuatnya, blog ini ada menggesa agar SPRM menyiasat Syed Saddiq berhubung sumber serta kesahihan wangnya yang hilang itu.
Dilaporkan kemudian SPRM sudah pun membuka kertas siasatannya dan Syed Saddiq serta beberapa pihak yang lain juga difahamkan sudah diambil keterangan oleh agensi pencegah rasuah itu.
Sebelum itu, Syed Saddiq telah tampil menjelaskan wang tersebut adalah simpanannya untuk membaiki rumah yang baru dibelinya bersama keluarganya, sementara sebahagian daripada RM250 ribu itu adalah wang ayah dan ibunya.
Apabila tersebar video ini, saya sengaja lambat sikit untuk membuat ulasan kerana mengharapkan Syed Saddiq segera tampil memberi penjelasan berkenaan hubungannya dengan wanita muda jelita itu serta dakwaan yang dibuatnya.
Sebagai pemimpin muda yang selalu melaungkan slogan “Berani Kerana Benar”dan “Kekal Berprinsip” dalam perjuangannya selama ini, Syed Saddiq tidak harus berdiam diri saja dalam isu terbaru ini.
Beliau mesti berani tampil menjelaskan sejauh mana hubungannya dengan wanita muda jelita itu dan sama ada benar segala dakwaan yang dibuatnya sebagaimana terkandung dalam video itu.
Video tersebut di sini https://www.facebook.com/301114980619309/posts/636661210398016/?vh=e&d=n
Adalah dibimbangi jika Syed Saddiq terus berdiam diri, wanita muda jelita itu akan tampil lagi dengan rakaman video yang seterusnya beserta pelbagai dakwaan lain terhadap beliau.
Jika itu berlaku, sudah tentu nama dan imej Syed Saddiq akan lebih buruk di mata umum, lebih-lebih lagi beliau bakal mempertahankan jawatannya sebagai Ketua Armada Bersatu tidak lama lagi.
Pendeknya, berdiam diri dan membisu bukanlah pilihan yang wajar baginya.
Atau, kiranya Syed Saddiq lebih berani dan yakin dirinya di pihak yang benar serta segala dakwaan dalam video itu adalah palsu, apa kata beliau saman saja wanita muda jelita tersebut?
Ayuh Syed Saddiq, inilah masanya untuk membuktikan “nothingtodide” yang selalu jadi sebulan sebelum ini bukan sekadar kata-kata yang sedap diungkapkan, tetapi juga mesti berani untuk dilaksanakan.
(ShahbudinHusin 12/04/2020)

0

0

votes
Article Rating
Kongsikan artikel ini


‘CASH IS KING’ MUHYIDDIN LEBIH PARAH DARIPADA NAJIB, NEGARA MENUJU KEHANCURAN

Pengakuan Menteri di Jabatan Perdana Menteri, Takiyuddin Hassan bahawa semua Ahli Parlimen penyokong kerajaan yang tidak memegang jawatan menteri dan timbalan menteri akan dilantik mempengerusikan GLC, dengan sendirinya mengesahkan bahawa Muhyiddin Yassin sedang mengamalkan budaya “cash is king” untuk mengekalkan kuasanya.
Ia juga menunjukkan Muhyiddin tidak mempunyai keyakinan memiliki sokongan majoriti yang pasti menjelang Sidang Parlimen pada 18 Mei depan sehingga perlu menyuap mulut Ahli-Ahli Parlimen dengan jawatan berpendapatan puluhan ribu setiap sebulan kepada mereka, walupun rakyat sedang dilanda kesusahan akibat wabak Covid-19.
Malah Takiyuddin yang juga Setiausaha Agung Pas mengesahkan semua Ahli Parlimen parti itu yang belum beroleh jawatan akan menerima lantikan masing-masing tidak lama lagi.
“Ahli Parlimen PAS ada 18 orang, lapan orang sudah jadi menteri dan timbalan menteri, seorang (Hadi Awang) jadi duta khas bertaraf menteri ke Timur Tengah.
“Tinggal sembilan orang lagi yang belum ada jawatan. Alhamdulillah saya difahamkan semua Ahli Parlimen kerajaan akan diberikan tanggungjawab mengendalikan GLC,” ujar beliau.
Kenyataan Takiyuddin ini sudah semestinya benar kerana beliau adalah Menteri di Jabatan Perdana Menteri yang kedudukannya berada di bawah dagu Perdana Menteri setiap hari.
Dengan ini, semua Ahli Parlimen kerajaan yang belum mendapat lantikan, khususnya daripada Pas, bolehlah berasa senang hati mulai sekarang.
Sudah tentu, lebih-lebih lagi kerana Takiyuddin adalah pemimpin Pas yang memperjuangkan Islam dan selalu berketayap putih, mustahil beliau mereka-reka cerita atau bercakap bohong mengenainya.
Cakap beliau tentunya perkara-perkara yang benar, tidak ada yang tidak benar, melainkan yang benar belaka.
Bak kata AR Tompel dalam filem P Ramlee, “takkan lebai nak menipu pulak”.
Begitu pun, keghairahan Muhyiddin mengagih-agihkan harta rampasan perang melalui lantikan dalam GLC kepada Ahli-Ahli Parlimen yang menjayakan tertubuhnya kerajaan tebuk atap akan menimbulkan beberapa kebimbangan, malah ketakutan yang mengerikan.
Pertama, keadaan ini memperlihatkan amalan budaya “cash is king” yang cuba dilakukan Muhyiddin jauh lebih teruk dan parah berbanding semasa Najib Razak dahulu.
Jika Najib menyuap ramai penyokongnya dengan wang tunai, Muhyiddin nampaknya mengagihkan jawatan dan kedudukan yang daripadanya akan membuatkan Ahli-Ahli Parlimen yang diberikan jawatan itu mampu memperolehi elaun mewah secara bulanan, sambil menggunakan GLC yang diketuai untuk pelbagai manfaat lainnya lagi.
Sorrylah Najib, nampaknya Muhyiddin sekarang sudah memintas anda sebagai raja segala raja kepada amalan “cash is king” dalam negara ini!!
Kedua, dengan melantik semua Ahli Parlimen penyokong kerajaan mengetuai GLC, bermakna faktor kelayakan, kemampuan, pengalaman dan ilmu pengetahuan dalam hal ehwal syarikat dan perniagaan sebagai asas perlantikan seseorang itu telah diketepikan sama sekali.
Faktor kelayakan utama disisi Muhyiddin ialah mesti taat dan patuh kepada Perdana Menteri, walaupun mungkin ada sesetengah Ahli Parlimen yang dilantik itu hanya mempunyai pengetahuan berceramah, memberi kuliah di masjid dan membaca doa saja.
Ini tidaklah bermakna Ahli Parlimen kerajaan tidak boleh mengetuai GLC, sekiranya mereka layak, ada pengetahuan dan kemahiran serta boleh memajukan syarikat, mereka bahkan sangat dialu-alukan.
Tetapi, melantik semua Ahli Parlimen mengetuai GLC, asal saja mereka penyokong kerajaan, bermakna faktor kelayakan sudah tidak diambil kira sama sekali.
Jadi, dengan kedudukan sekarang, agak-agaknya selepas ini GLC yang dipengerusikan Ahli-Ahli Parlimen itu akan bertambah maju atau banyak yang lingkup dengan kerugian berganda-ganda setiap tahun?
Ketiga, memandangkan Ahli Parlimen yang dilantik itu sedar lantikan mereka bukan kerana kelayakan, kemampuan atau untuk memajukan GLC, tetapi semata-mata sebagai hadiah rampasan perang, maka dengan sendirinya mereka akan bebas melakukan segala-galanya tanpa gangguan.
Akhirnya, GLC lebih mungkin menjadi alat politik untuk mengukuhkan kedudukan, menambah pengaruh, mengekalkan keselesaan hidup sebagai wakil rakyat dan selebihnya untuk menambah kekayaan.
Untung rugi GLC yang daripada keuntungan itu dapat menyumbang kepada kedudukan kewangan negara bukan lagi jadi keutamaan dalam era Muhyiddin ini.
Akhirnya, katalah melalui lantikan Ahli-Ahli Parlimen itu mampu menyelamatkan Muhyiddin dalam usul undi tidak percaya di Parlimen pada 18 Mei nanti, tetapi menjelang kira-kira dua tahun lagi sebelum ketibaan PRU15, bukan saja banyak GLC akan hancur, bahkan negara ini juga akan jahanam jadinya.
Dengan ekonomi merudum susulan wabak Covid-19 yang dijangka lebih panjang, minyak tiada harga, cukai-cukai perniagaan berkurangan dan GLC banyak yang rugi kerana sudah jadi alat politik dan untuk mengekalkan kuasa, tanpa disedari, Muhyiddin melalui keghairahannya bakal menghadiahkan kehancuran untuk generasi kita yang akan datang.
(ShahbudinHusin 13/04/2020)

5

1

vote
Article Rating
Kongsikan artikel ini


ZAHID HAMIDI, NAJIB BAKAL DAPAT GLC MANA?

Susulan kenyataan Menteri di Jabatan Perdana Menteri, Takiyuddin Hassan yang memberi jaminan semua Ahli Parlimen penyokong kerajaan yang tidak dilantik menteri dan timbalan menteri akan diberikan jawatan pengerusi GLC, ramai yang tertanya-tanya tentang kedudukan Ahli Parlimen UMNO yang masih ada kes mahkamah.
Ahli Parlimen UMNO yang berdepan perbicaraan di mahkamah ialah Presiden UMNO, Zahid Hamidi; bekas Perdana Menteri, Najib Razak; Setiausaha Agung UMNO, Ahmad Maslan; bekas Menteri Wilayah Persekutuan, Tengku Adnan Tengku Mansor dan Pengerusi UMNO Sabah, Bung Mokhtar Radin.
Apakah mereka ini akan diberikan jawatan pengerusi di mana-mana GLC?
Kalau diberikan, misalnya Zahid Hamidi dan Najib Razak, tentulah bukan calang-calang GLC yang akan diserahkan, sesuai dengan kedudukan kedua-duanya sebagai Presiden UMNO dan bekas Perdana Menteri.
Atau mereka akan dipinggirkan selagi kes mahkamah tidak selesai?
Kalau dipinggirkan, tidak takutkan Muhyiddin Yassin dengan kemungkinan tidak cukup sokongan apabila ada usul undi tidak percaya dikemukakan kepadanya di Parlimen nanti?
Sebagaimana yang kita tahu, semua Ahli Parlimen UMNO yang dituduh itu menyifatkan dakwaan terhadap mereka adalah bersifat politik, malah mereka juga tetap berpegang kepada prinsip seseorang itu tidak bersalah selagi tidak dibuktikan bersalah di mahkamah.
Apa perasaan mereka jika terus dipinggirkan, sedangkan semua Ahli Parlimen penyokong kerajaan lain masing-masing ada jawatan dalam GLC?
Serba salahkah Muhyiddin?
(ShahbudinHusin 13/04/2020)

0

0

votes
Article Rating
Kongsikan artikel ini


APAKAH AKAN BERLAKU LANTIKAN FASA KEDUA GLC MELIBATKAN KETUA2 BAHAGIAN BERSATU?

Harus disedari, cabaran politik yang mesti dihadapi oleh Perdana Menteri, Muhyiddin Yassin dalam waktu yang terdekat ini adalah melibatkan dua perkara.
Cabaran pertama, usul undi tidak percaya di Parlimen dalam sidang Dewan Rakyat yang bermula pada 18 Mei akan datang.
Cabaran kedua, mempertahankan kedudukannya sebagai Presiden Bersatu yang akan dicabar oleh Menteri Besar Kedah, Mukhriz Mahathir.
Berikutan ancaman wabak Covid-19, Pendaftar Pertubuhan atau RoS telah memberi arahan bahawa semua parti politik hanya dibenarkan mengadakan perhimpunan selepas 30 Jun 2020.
Ini bermakna, pemilihan Bersatu sepatutnya diadakan pada Jun dijangka akan dilangsungkan sekitar Julai atau Ogos tahun ini.
Melewatkan lagi daripada tempoh itu tentu saja dianggap tidak wajar kerana Bersatu tidak pernah mengadakan pemilihan parti sejak ditubuhkan pada 2016 lalu, kecuali jika wabak Covid-19 benar-benar memberi ancaman yang terus berpanjangan.
Kedua-dua cabaran ini bukan saja mesti dihadapi, malah wajib dimenangi oleh Muhyiddin bagi memastikan survivalnya sebagai Perdana Menteri dapat dipertahankan sehingga PRU15 akan datang.
Untuk mendepani cabaran pertama, sebagaimana yang disahkan oleh Menteri di Jabatan Perdana Menteri, Takiyuddin Hassan, Muhyiddin telah dan akan melantik lebihan Ahli Parlimen penyokong kerajaan yang tidak berjawatan menteri atau timbalan menteri sebagai pengerusi GLC atau syarikat berkaitan kerajaan.
Sehingga ini beberapa Ahli Parlimen Pas dan UMNO sudah pun dilantik mengetuai GLC dan Muhyiddin pasti akan membuat lantikan lagi sehingga sekurang-kurangnya 112 Ahli Parlimen masing-masing ada jawatan bergaji lumayan, termasuk kemudahan kereta dan pemandu, sebelum 18 Mei ini.
Jika gagal berbuat demikian, risiko untuk Muhyiddin ditewaskan dalam usul undi tidak percaya adalah sangat terbuka.
Dalam hal ini, silap-silap Zahid Hamidi, Najib Razak, Ahmad Maslan, Tengku Adnan Tengku Mansor dan Bung Mokhtar Radin yang sedang berdepan pertuduhan rasuah, pecah amanah dan penggubahan wang haram di mahkamah pun tidak mustahil akan dilantik sama mengetuai mana-mana GLC yang bersesuaian.
Yang penting bagi Muhyiddin, kedudukannya sebagai Perdana Menteri melalui tebuk atap mesti diselamatkan, walau dengan apa cara sekali pun.
Sehingga ini bermakna, walaupan lantikan Ahli-Ahli Parlimen mengetuai GLC mendapat kecaman ramai kerana dianggap mempertaruhkan untung rugi syarikat untuk kepentingan jawatan, ia dijangka tidak akan dapat mengubah fikiran Muhyiddin dan apa yang beliau lakukan adalah semata-mata untuk menyelamatkan kedudukannya.
Lagi pula, berbanding jawatan Perdana Menteri yang disandangnya dengan untung rugi GLC, tentulah Muhyiddin jauh lebih sayang dan mahu memastikan nikmat kedudukannya dapat diselamatkan.
Selepas cabaran pertama itu dan katalah beliau mampu melepasinya, Muhyiddin perlu pula berdepan cabaran kedua iaitu pemilihan dalam Bersatu.
Walaupun rekod Mukhriz tidak pernah cemerlang sebelum ini dan dalam UMNO sendiri, beliau pernah kalah bertanding jawatan Ketua Pemuda Bahagian UMNO Kubang Pasu, Ketua Pemuda UMNO Malaysia dan Naib Presiden UMNO, tetapi pertandingan dalam Bersatu menentang Muhyiddin kali ini tentulah berbeza.
Ini kerana pengurus kempen bagi Mukhriz untuk berlawan dengan Muhyiddin nanti adalah Tun Mahathir sendiri yang telah pun diumumkan menang tanpa bertanding sebagai Pengerusi Bersatu.
Sementara ketika dalam UMNO dulu, pengurus kempen Mukhriz hanyalah Peja atau Ahmad Faizal Azumu yang sekarang adalah Menteri Besar Perak.
Dengan kedudukan lebih 60 peratus ahli Bersatu adalah anti UMNO dan pro Tun Mahathir, kelebihan sokongan kepada Muhyiddin dalam barisan Ahli Majlis Pimpinan Tertinggi pula hanya sekitar dua orang serta majoriti Ketua-Ketua Bahagian parti itu seperti “wiper” iaitu kiri sapu dan kanan pun sapu, usaha Muhyiddin untuk memenangi pertandingan dengan Mukhriz tidaklah sebegitu mudah sebenarnya.
Jika kena gayanya, tidak mustahil Mukhriz mampu membuat kejutan dan kemudian Bersatu dapat dikuasai secara majoriti atau sepenuhnya oleh Tun Mahathir.
Apakah dalam hal ini, demi untuk memastikan kemenangannya, akan berlaku lantikan fasa kedua dalam GLC oleh Muhyiddin tidak lama selepas ini yang melibatkan Ahli Majlis Pimpinan Tertinggi dan Ketua-Ketua Bahagian Bersatu pula?
(ShahbudinHusin 14/04/2020)

0

0

votes
Article Rating
Kongsikan artikel ini


MUHYIDDIN NAK JUMPA ANWAR ATAU ANWAR YANG INGIN BERTEMU MUHYIDDIN?

Petang semalam, melalui laman sosialnya, Presiden PKR, Anwar Ibrahim memaklumkan tentang pertemuannya dengan Perdana Menteri, Muhyiddin Yassin selama kira-kira 45 minit di Putrajaya.
Kata beliau, pertemuan itu membincangkan beberapa perkara, termasuk usaha membendung wabak Covid-19 yang sedang melanda negara.
Berikut adalah pemakluman Anwar mengenai pertemuan tersebut:-
Pertemuan saya dan Perdana Menteri Tan Sri Muhyiddin Yassin berlangsung di Pejabat Perdana Menteri petang tadi.
Dalam pertemuan selama 45 minit itu, beliau jelaskan berkenaan langkah menangani Covid-19 dan saya menyatakan penghargaan atas khidmat jentera kerajaan, badan bukan kerajaan (NGO) dan masyarakat.
Saya turut bangkitkan soal penyampaian maklumat yang mesti telus dan keupayaan ujian ditingkatkan.
Pakej rangsangan yang diumumkan turut disambut baik, namun harus dipastikan keberkesanan pelaksanaannya agar tidak dipolitikkan di peringkat akar umbi.
Beliau juga menyinggung cadangan sidang Parlimen pada 18 Mei ini dan masalah terkait Covid-19.
Saya akan mengadakan perbincangan lanjut bersama rakan-rakan dalam Pakatan Harapan serta pembangkang, dan akan mengemukakan pandangan kepada beliau.
ANWAR IBRAHIM
14 April 2020.
Ini adalah pertemuan pertama antara kedua-dua pemimpin sejak Muhyiddin mengangkat sumpah sebagai Perdana Menteri pada 1 Mac lalu.
Sebelum ini, Muhyiddin pernah mengutus surat untuk berjumpa dengan Tun Mahathir Mohamad, tetapi bekas Perdana Menteri itu menolak untuk bertemu dengan alasan Presiden Bersatu itu adalah pengkhianat kerana sanggup bekerjasama dengan UMNO.
Persoalan utama di sini, dalam pertemuan semalam itu, Muhyiddin yang mahu berjumpa Anwar atau Anwar yang mahu bertemu Muhyiddin?
Jika Muhyiddin yang ingin berjumpa Anwar, apakah pertemuan itu semata-mata untuk membincangkan hal-hal berkaitan Covid-19 atau Perdana Menteri ada maksud tersirat yang lain?
Apakah melalui pertemuan dengan Anwar itu, Muhyiddin sebenarnya cuba menghantar mesej tertentu kepada UMNO dan Pas yang bersamanya dalam PN dan juga kepada Tun Mahathir yang terus memusuhinya?
Kalau Anwar pula yang meminta untuk berjumpa Muhyiddin, apakah pula tujuannya?
Apakah Anwar juga, melalui pertemuannya dengan Muhyiddin itu, turut ada mesej tertentu yang ingin disampaikannya kepada UMNO, Pas dan juga kepada Tun Mahathir?
Lebih menimbulkan sedikit kehairanan, pertemuan Anwar dengan Muhyiddin itu diadakan hampir serentak dengan kenyataan media Majlis Presiden PH yang menuntut Perdana Menteri memanggil sidang khas Parlimen dengan segera bagi merangka pendekatan dwi-partisan untuk memerangi wabak Covid-19.
Majlis Presiden PH berpendapat, langkah tersebut perlu diambil untuk mencari jalan melindungi pekerja dan menyediakan peluang ekonomi bagi mereka yang bakal kehilangan pekerjaan pada waktu terdekat, seterusnya menyelamatkan masa depan negara.
Apa pun, melalui pertemuan dengan Muhyiddin ini, meski Anwar sudah beberapa kali terhalang untuk menjadi Perdana Menteri, beliau tetap merupakan faktor penting dalam negara ini dan sebagai pengimbang kepada sesiapa juga yang berada di puncak kuasa.
Tun Abdullah Badawi sebaik menjadi Perdana Menteri telah melepaskan Anwar daripada penjara bagi meningkatkan sokongan massa terhadapnya dan tindakan itu telah menyebabkan bermulanya permusuhan beliau dengan Tun Mahathir.
Di era Najib Razak berkuasa, Anwar pernah dipenjarakan, tetapi di malam keputusan PRU14 diumumkan di mana BN sedang di ambang kehilangan kuasa, beliau telah menelefon Anwar yang ketika itu berada di hospital untuk meminta bantuan politik daripadanya.
Tun Mahathir ketika ingin menumbangkan Najib dan BN, telah sanggup mencemar duli pergi ke mahkamah untuk berdamai dengan Anwar bagi merealisasikan impiannya, walaupun beliaulah yang memecat dan memenjarakan Presiden PKR itu sebelumnya.
Apakah kali ini Muhyiddin juga memerlukan Anwar untuk kestabilan kuasanya?
(ShahbudinHusin 15/04/2020)

0

0

votes
Article Rating
Kongsikan artikel ini